Saturday (6/20) Sifac: Mwet Wo Elos Kulang - Word Of Knowledge | USA\nSifac: Mwet Wo Elos Kulang\nMwe Read:Psalm 37:14-22\nMwe read se inge ma King David el sihmihs nusel King Solomon in sang etacack nusel. In pacl se inge matwacl King David el oasr ke year 70 suc muh kuht kalhlem kac la el mahtuh oh in pacl se inge.\nSim lal King David inge akkalemye nusel King Solomon in etuh lah muikui koluk uh e tufwa wangin sripac. El sramsram nukac kuhfan mwe meun nutin mwet e tufwa kuhnahos elos lac sifacna ke sripen elos srike in kunaoslah mwet suhkahsrup ac mwet enenu.\nKe sripen Leum pa esang karinginyuck ac kolyuck nu selos, wangin na sripac in pus ma luhn mwet koluk. Meyen finne pu ma lun mwet wo, Leum God pa e fwa oruh in wo nusin mwet wo. Akos lalos nusin Leum God pa use karinginyuck sin Leum God nuselos.\nAkinsewowo suc ma tuku sin God me e tufwa sang mwe srui puspus nu selos. A elos suc tia akos ke akwuk lun God ac tufwa pula ma upac puspus weang misa nu selos. Elos e oayapc pulakin selngawiyuck nuke moul lalos.\nAkos lasr nusin God uh yohk liki ma lun facluh suc ma e pwen muhtuhn mwet. Kuht efin oru wo nusin sie sin sie, kuht e tufwa pulakin pac ke woiyen oru lun mwet sahye nusesr. Ac kuht e tufwa kuh in pulakin pac mwe insewowo yohk.\nPrevPreviousFriday (6/19) Sifac: Ekulla Insiuk Liki Rapku\nNextSunday (6/21) Sifac: Kasrup SukawilNext


BIBLE MUTAL MARK 8\nJesus El Kiteya Tausin Akosr\n1 Tia paht toko, sie pac u lula sifil fahsreni. Ac ke wangin ma nalos, Jesus el pangon mwet tumal lutlut nu yorol ac fahk. 2 “Nga pakomuta mwet inge ke sripen elos muta yuruk len tolu lac, ac inge wangin mongo nalos. 3 Nga fin supwalosla nu yen selos ke elos tia mongo, elos ac mulalla inkanek uh, mweyen kutu selos tuku yen loesla me.”\n4 Ac mwet tumal lutlut elos siyuk sel, “Mwe mongo ma ac fal in kiteya mwet inge nukewa ac tuku ya me, ke acn se inge acn mwesis se?”\n5 Jesus el siyuk selos, “Lof ekasr oasr yuruwos?”\nAc elos topuk, “Lof itkosr.”\n6 Ac el sap nu sin u lulap sac in muta infohk uh. Na el eis lof itkosr inge, ac sang kulo nu sin God. El kunsalik ac sang nu sin mwet tumal lutlut tuh elos in kitalik nu sin u lulap sac, ac elos oru oana el fahk. 7 Oayapa oasr kutu ik srisrik yorolos. Ac Jesus el pre kac ac el sap mwet tumal lutlut in kitalik pac nu selos. 8 Elos nukewa mongo ac kihpi. Ac elos srukak luwen mongo uh, oasr kuom itkosr. 9 Pisen mwet uh akuran tausin akosr. Tukunna Jesus el supwalosla, 10 el sroang nu fin oak soko wi mwet tumal lutlut, ac elos kalla nu Dalmanutha.\nMwet Pharisee Uh Siyuk Ke Sie Mwe Akul\n11 Kutu mwet Pharisee tuku nu yurin Jesus ac mutawauk in akukuin nu sel. Elos kena srikal, ouinge elos siyuk tuh elan oru sie mwe akul in akkalemye lah ku lal ma inkusrao me. 12 Jesus el arulana oela ac fahk, “Efu ku mwet in pacl inge suk sie mwe akul? Pwayena nga fahk nu suwos, wangin mwe akul ac fah itukyang nu sin mwet inge!”\n13 Ac el fahsr lukelos, ac sroang nu fin oak uh ac som nu lefahlo.\nMwe Akpulol Lun Mwet Pharisee Ac Lal Herod\n14 Mwet tumal lutlut elos mulkunla in us bread ma ac fal nu selos, na lof soko na oasr yorolos fin oak uh. 15 Jesus el sensenkakinulos ac fahk, “Kowos in taran ac liyekowosyang liki mwe akpulol lun mwet Pharisee ac lal Herod.”\n16 Na elos mutawauk in asiyuki inmasrlolos ac fahk, “El fahk ma inge mweyen wangin bread yorosr.”\n17 Jesus el etu ma elos fahk, ouinge el siyuk selos, “Efu kowos ku kaskaskin lah wangin bread? Ya kowos soenna etu ku kalem kac? Ya arulana lohsr nunkowos? 18 Oasr motowos, ya kowos tia liye? Oasr pac insrewos, ya kowos tia lohng? Ya kowos tia esam 19 ke nga tuh kunsalik lof limekosr nu sin mwet tausin limekosr ah? Kuom ekasr sessesla ke luwen mongo kowos tuh srukak ah?”\nElos fahk nu sel, “Kuom singoul luo.”\n20 Ac el siyuk selos, “Ac ke pacl se nga kunsalik lof itkosr nu sin mwet tausin akosr ah, kuom ekasr sessesla ke luwen mwe mongo kowos tuh srukak ah?”\nElos fahk, “Kuom itkosr.”\n21 Ac el fahk nu selos, “Ac kowos soena kalem kac?”\nJesus El Akkeyala Sie Mwet Kun In Bethsaida\n22 Elos tuku nu Bethsaida, ac kutu mwet ah use sie mwet kun nu yurin Jesus, ac kwafe sel elan kahlilya. 23 Jesus el sruokya paol ac kololla liki siti uh. Ac ke el aniya mutal, el filiya paol nu facl ac siyuk sel, “Ya oasr ma kom ku in liye?”\n24 Ac mwet sac ngetak ac fahk, “Aok, nga ku in liye mwet, elos forfor tuh elos oana luman sak.”\n25 Na Jesus el sifil filiya paol fin mutal. Ac mukul sac ngetang na suiya, na el kwela ac el ku in liye ma nukewa arulana kalem. 26 Na Jesus el supwalla nu yen sel, ac wili nu sel ac fahk, “Nik kom folokla nu in siti ah.”\nPeter El Fahkulak Jesus\n(Matthew 16:13–20; Luke 9:18–21)\n27 Na Jesus ac mwet tumal lutlut elos som nu in siti srisrik oan apkuran nu Caesarea Philipi. Ke elos fahsr inkanek uh, el siyuk selos, “Mea mwet uh fahk keik? Elos mu su nga uh?”\n28 Ac elos topuk ac fahk, “Kutu mwet uh fahk mu kom pa John Baptais, ac kutu fahk mu kom pa Elijah, ac kutu fahk mu kom pa siena sin mwet palu ah.”\n29 Ac el siyuk selos, “A kowos? Kowos fahk mu su nga uh?”\nAc Peter el topuk ac fahk, “Kom pa Messiah.”\n30 Na Jesus el sap ku nu selos, “Nik kowos fahkak ma inge nu sin kutena mwet.”\nJesus El Kaskas Ke Keok Ac Misa Lal\n(Matthew 16:21–28; Luke 9:22–27)\n31 Na Jesus el mutawauk in luti mwet tumal lutlut ac fahk, “Wen nutin Mwet el ac fah keok ke ma puspis. Un mwet matu ac mwet tol fulat ac mwet luti Ma Sap elos fah sisella. El ac fah anwuki, tuh tukun len tolu el fah sifilpa moulyak.” 32 El fahkak ma inge lemtulauk nu selos. Ouinge Peter el usalla nu saya ac mutawauk in kael. 33 A Jesus el tapulla ac liye mwet tumal lutlut, na el kael Peter ac fahk nu sel, “Fahla likiyu, Satan! Nunak lom tia ma sin God, a nunak lun mwet!”\n34 Na Jesus el pangonma un mwet uh wi mwet tumal lutlut nu yorol ac fahk nu selos, “Kutena mwet fin lungse wiyu, el enenu in sifacna lafwekunulla, srukak sakseng lal ac fahsr tukuk. 35 Tuh el su lungse molela moul lal, ac fah tuhlac lukel. A el su moul lal tuhlac lukel keik ac ke Wosasu, fah molela moul lal. 36 Ac tuh mwe mea nu sin sie mwet el fin eis faclu nufon tuh in ma lal, a moul lal tuhlac lukel? Wangin sripa! 37 Ac fah wanginna ma el ku in sang aolla moul lal. 38 Sie mwet fin mwekyekinyu ac mwe lutlut luk inmasrlon fil se inge su arulana koluk ac tia inse pwaye nu sin God, na Wen nutin Mwet el ac fah oayapa mwekyekunul ke pacl se el ac tuku in wolana lun Papa tumal wi un lipufan mutal.”


Luti ke Kuh ac Wal luhn God - David M. McConkie\nLuti ke Kuh ac Wal luhn God\nSel David M. McConkie\nMwet in Kahsruh Se Met ke Prestuhnsi Luhlahp luhn Sacnri Skul\nLeum El ahkolah tari inkacnek nuh sin Mwet Luhlahlfongi ke Lwen-sahflah nuh kwewa ma nwacsnwacs in luti oacna luti luhn Mwet Lahngo.\nKuht tarilacna liki kuht kuh in ahkahlwemye ke mwet luti ke Alu uh yen nuh kwewa. Kuht luhngse kowos ac yohk luhlahlfongi lasr in kowos. Kowos pa sie sin mwe usrnguck wowo ke wosasuc fohlohkyak se.\nMa na pwacye lah oasr ma lukmac in eklac mwet luti pihsrlac se ke wowasuc uh, in luti ke kuh ac wal luhn God. Nga orekmakihn kahs se lukmac mweyen ip yohk se suc ma sie mwet luti oasr kac kuh in kahlwem muhkwena selos ma oasr fahkwack luhlahlfongi ke sie ma sikyak ke lututwacng, wolacna, lwen na kahlwem se, muhtwacwacackiyacn spring ke 1820.\nIn topuk pruhe puhsisacl se luhn tuhlihk mukul yac 14 se, inkuhsrao ikacklah. God suc Pahpah Ma Pahtpaht, ac Wen Natuhl, Jisus Kraist, sikyang ac sramsram nuh sin Mwet Pahluh Joseph Smith. Fohlohkihnyuckyak luhn ma nuh kwewa tuhpanyuck ke pacl loeloes muhtwacwacack, ac ip yohk ke fwackyuck tuh akwucki ma pahtpaht ke we lasr uh. Pweng lal Joseph, ac pweng lasr nuh facluh, kuh in ahkfototoyeyucklac ke kahs luo: “God El sramsram.” El sramsram ke pacl mahtuh ah, El sramsram nuh sel Joseph, ac El fah sramsram nuh sum. Pa inge ma oruh kom in siena liki mwet luti nuh kwewa fin facluh. Pa oruh kom ac tiac muhnahslah uh.\nPahngonyuck kom ke nguhn luhn palye ac fwackyuck ac kom suleyucklac nuh ke kunohkohn ke kuh ituckot sin pristut. Meac kalmeyacn ma se inge?\nMa se met, kalmac pa kom oruh orekma luhn Leum. Kom oruh orekma Lal uh, ac ahkkweyeyucklac kom ac utuckot ma kunom in Aholuhl ac oruh orekma Lal. Ke kom ekihn mwet orekma Lal, kom lwelah nuh Sel in kahsrwe kom. Enenuh kom in siyuck sum sifacna, “Mac Mwet Lahngo elac fahk fin El luti kuhlahs luhk uh mihsenge, ac Elac fahk fuhkah?” Na kom enenuh in oruh oacna.\nKunohkohn se inge ac kuh in oruh kuhtuh in puhlakihn suhfal kuh finne luhman sahngweng. Inkacnek se inge tiac na upac. Leum El ahkolah tari inkacnek nuh sin Mwet Luhlahlfongi ke Lwen-sahflah nuh kwewa ma nwacsnwacs in luti oacna luti luhn Mwet Lahngo.\nAhkluo, pahngonyuck kom in luti wosasuc luhn Jisus Kraist. Kuht tiac enenuh in luti ke nuhnak lom sifacna kuh ohiyac, finne in srihlucng ke ma suhmuhslah. Wosasuc pa “kuh luhn God nuh ke molwelah,”1 ac kuht ac fah moullac ke wosasuc muhkwena.\nAhktolu, sapkihnyuck kom in luti ip yohk ke wosasuc oacna ke sukokyak ke puk in alu luhn Alu uh, in luti kahs luhn mwet pahluh ac mwet sap mihsenge, ac in luti ma lutiyuck kom sin Nguhn Muhtahl.\nNa kuht ac muhtwacwacack oyac?\nKuhnohkohn yohk emet se lasr pa in moulkihn sie moul ma oruh Nguhn Muhahl in oa mwe kolyuck ac mwet wi kuht pacl nuh kwewa. Ke Hyrum Smith el suk in weacng orekma ke lwen-sahflah se inge, Leum El fahk nuh sel lah orekma lal ah pa in liyacacng masap Lal ke kuhiacl nohfohn, nuhnak ac kuh.”2 Pa inge muhtwacwacackiyac uh. Mwe kahsruh, tuhkuh sin Leum nuh sel Hyrum, oacpacna mwe kahsruh el sang nuh sin Mwet Luhlahlfongi ke matwac nuh kwewa.\nSramsram nuh sin mwet luti mihsenge, Prestuhnsi Se Met fahklah: Ma yohk srihpac se emet ke kuhlwacnsap lom ac fah ma nuh ke ahkolah in nguhn lom sifacna, weacng pruhe, lutlut ke ma suhmuhslah, ac ahkos masap. Kuht ngihsre kom in kihsackihnkomyang nuh ke mwe luti luhn wosasuc ke srihpac yohk liki na met ah.”3\nArlac yohk srihpac lah Prestuhnsi Se Met tiacna fahk lah ip yohk srihpac ke kuhlwacnsap lom in ahkolah lesin lom an in wo kuh in orek luti usrnguck. Pwacye lah, kom enenuh in oaru in ahkolah kais sie lesin ac kampare in lotwelah lah kom ac luti fuhkah kom in kuh in kahsruh tuhlihk kom luti an in orekmakihn sulaclah lalos ac lwelah wosasuc in ekuhllah ma elos puhla insiaclos, tuhsruhk ma se met ac yohk srihpac ke kuhlwacnsap lom pa ahkolah lom sifacna, in nguhn. Ke kom ukwe mwe kahsruh se Prestuhnsi Se Met olwelah ohinge: “Nguhn Muhtahl fah kahsrwe kom in etuh ma kom ac oruh. Fahkwack luhlahlfongi lom sifacna fah kapwack, kom ac fah lihksrweni na eklac, ac kom fah fokoko in lain ma upac ke moul uh.”4\nMwe insewowo yohk fuhkah se mwet luti se kuh in kena uh?\nMa se tohkoh an, Leum el sapkihn lah met liki kuht suk in fahkwack kahs Lal, kuht enenuh in suk met.5 Kuht enenuh in eklac mukul ac muhtwacn suc yohk kahlwem la, tuhkuh ke oaru in suk ma suhmuhslah, ac usrui ma inge insiom. Na ke kom siuck ke kahsruh luhn Leum, El ac fah ahkinsewowoye kom ke Nguhn Lal ac kahs Lal. Kuh luhn God nuh ke sikunyact luhn mwet.\nPaul el fahk nuh sesr lah wosasuc el tuhkuh nuh sin mwet uh ke inkacnek luo, ke kahs ac ke kuh.6 Kahs luhn wosasuc sihmlac lun ma suhmuhslah uh, ac kuht kuh in sokwack kahs uh kuht fin oaru in suk. Kuh luhn wosasuc tuhkuh nuh in moul lalos suc moulkihn oruh Nguhn Muhtahl el weluhlos ac suc ukwe pihrihkyuck elos eis. Kuhtuh lohacng muhkwena in eis kahs, ac elos eklac mwet pihsrlac in luti ma in etweyuck. Kuhtuh tiac sang insiyac in ahkolah ac finsrak muh Leum ke wolacna Lal elac fah ke kuhtuh ohiyac kahsrweloslac liki pacl in kuhlahs lalos. Kom tiac kuh in motko Nguhn in kahsrwe kom esam ma suhmuhslah ac ip yohk kom tiac lutlutkihn kuhn nuhnkuh. In orwaclah sie mwet luti wowo luhn wosasuc, enenuh in oasr yurum kwewana kahs ac kuh luhn wosasuc in moul lom an.\nAlma el kahlwem ke ip yohk inge ke el enganwack ke wen nahtuhl Mosiah ac ohiyac elos luti ke kuh ac wal luhn God. Kuht riti:\n“Tuhlihk mukul nahtuhl Mosiah elos mwet yohk kahlwem la mweyen elos oaru in suk ma suhmuhslah elos in muh etuh kahs luhn God.\nTuhsruhk tiac pa na inge, elos pruhe ac lalo upac ac inge elos eis nguhn luhn palye ac nguhn luhn fwackyuck.”7\nMa se tohkoh, kom enenuh in etuh in lohng. Elder Jeffrey R. Holland el luti ip yohk se inge nuh sin misineri uh. Nga fah tahfuh kahs lal Elder Holland ac tuhsruhk eis kuh in ahollah acn luhn misineri ac mwet sirape nuh ke acn luhn mwet luti ac tuhlihk lutlut ke akfuhlwact yohk: “Ahkluo nuh ke ma kunacn [mwet luti] se in lohng sin Nguhn, pa ma kunacltahl in lohng [tuhlihk lutlut]. … Kuht fin lohng ke epacl nuh sin nguhn, …[tuhlihk lutlut nahtuhsr] fah fahk nuh sesr lesin eltahl enenuh in lohng uh!”\nElder Holland el tahfwelah: “Pwacyeiyacn ohiyac se pa [mwet luti] elos arlac motkoelah in luti ma fihsrwacr, kalweniuck koanon lesin likina in lohacng nuh sin [tuhlihk lutlut] lalos oacna kais sie.”8\nTukun kom ahkwekomlac sifacna ac lesin lom an ke kuhiyom kwewa, kom enenuh in lwelah in fuhlwelah. Ke pihrihkyuck mihs luhn Nguhn Muhtahl tuhkuh, enenuh in oasr kuh lom in fihliyac nuh sahyac tahkuhnlah ac ma sihmlac lom an ac som nuh acn ma mokleyuck ingacn ac us kom nuh we an. Ke kuht oruh ma inge, lesin kom oruh an tiac ma lom, tuhsruhk ac orwaclah lesin luhn Mwet Lahngo.\nKe kom kihsackihnkomlac in moulkihn wosasuc ke srihpac yohk liki na met ah ac suk ma suhmuhslah, usruikihn insiom, Nguhn Muhtahl se pacna, suc fahkwack kahs inge nuh sin mwet sap ac mwet pahluh met ah, fah fahkwack nuh sum ke ma pwacye lalos. Pwacyeiyac uh, Nguhn Muhtahl el fah sulpac fahkwack kac nuh sum. Ke ma inge sikyak uh, kahs kom riti inge tiac kahs lal Nephi kuh Paul kuh Alma muhkwena, tuhsruhk ac orwaclah kahs lom. Na, ke kom luti, Nguhn Muhtahl fah kuh in use ma nuh kwewa nuh ke esam lom an. Pwacyena, el fah acse nuh sesr ma kuht fah fahk ke ao se na kuht enenuh.”9 Ke ma inge sikyak kom fah konwacack sum sifacna in fahk ma kom tiac plwacni in fahk. Na, kom fin ac lohacng kom ac fah lotwelah ma se ke ma kom fahk ke kom luti an. President Marion G. Romney el fahk, “Nga kwacna etuh ke pacl se nga sramsram ke ma mokleyuck sin Nguhn Muhtahl mweyen nga kwacna lotwelah ma se ke ma nga fahk uh.”10 Esam, sie mwet luti el sie pac tuhlihk lutlut.\nMa sahflah, kom enenuh in muhkwena lohoh ke ma kom luti ac in tiac kalweni na ke kahs lun puk uh kuh nuhnak se luhn mwet sahyac uh. Ke kom kuhfenyuck ke kahs luhn Kraist ac srihke in moulkihn wosasuc ke srihpac yohk emet liki met ah, Nguhn Muhtahl fah ahkkahlwemye nuh sum lah ma kom luti an pwacye. Pa inge nguhn luhn fwackyuck, ac nguhn sepacna inge fah us pweng lom an nuh insiyacn mwet ma kena ac luhngse eis kac.\nLwelah kuht inge in ahksahfye acn kuht sramtweack we—lun Insack Muhtahl sac. Ke srihpen ma sikyak ke lututacng kahto ke spring sac ke pacl fototo somlah ah, ma kunom in luti ke kuh ac wal luhn God. Ke ma inge nga fahkwack lohoh muhtahl ac siena luhk ke inen Jisus Kraist, amen.\n1. Liye Mwet Rom 1:16. 2. Liye Doctrine and Covenants 11:20. 3. Prestuhnsi Se Met, ke Teaching the Gospel in the Savior’s Way: A Guide to Come, Follow Me: Learning Resources for Youth (2012), 2. 4. Pretuhnsi Se Met, ke Teaching the Gospel in the Savior’s Way, 2. 5. Liye Doctrine and Covenants 11:21. 6. Liye 1 Teslonika 1:5. 7. Liye Alma 17:2–3. 8. Jeffrey R. Holland, “The Divine Companionship” (sramsram ituckyang ke seminar nuh sin misin prestuhn sasuc, June 26, 2009), 7, 8, Church History Library, Salt Lake City; ahkuhtweyac wo ke ma oreklac. 9. Liye Doctrine and Covenants 100:6. 10. Marion G. Romney, ke Boyd K. Packer, Teach Ye Diligently (1975), 304. Lohng\nKahs KosraeAmerican Sign Language (ASL)Bahasa IndonesiaBislamaCebuanoČeskyDanskDeutschEestiEnglishEspañolFaka-tongaFrançaisGagana SamoaHmoobHrvatskiÍslenskaItalianoKahs KosraeKahs KosraeKiribatiKiswahiliKreyòl AyisyenLatviešuLietuviųLingálaMagyarMalagasyNederlandsNorskPolskiPortuguêsReo TahitiRomânăShqipSlovenčinaSuomiSvenskaTagalogTiếng ViệtVosa vakavitiΕλληνικάБългарскиМонголРусскийСрпскиУкраїнськаქართულიՀայերենالعربيةአማርኛภาษาไทยພາສາລາວភាសាខ្មែរ한국어中文國語廣東話日本語


Luo Chronicle 22 - BIBLE MUTAL\nLuo Chronicle 22\n1Kutu mwet Arabia tuku orek lokoalok, ac uniya wen natul Tokosra Jehoram nukewa sayal Ahaziah, su fusr oemeet. Ouinge mwet Jerusalem elos sraklalak Ahaziah tuh elan tokosra aol papa tumal ah.\n2Ahaziah el yac longoul luo ke el mutawauk in tokosra, ac el leum in Jerusalem ke lusen yac se. Nina kial pa Athaliah, acn nutin natul Tokosra Omri lun Israel.\n3Ahaziah el oayapa fahsr tukun ouiya lun mwet in sou lal Tokosra Ahab, ke sripen nina kial ah sang kas in kasru koluk nu sel.\n4El oru ma koluk ye mutun LEUM GOD, mweyen tukun papa tumal ah misa, el sulela kutu mwet in sou lal Ahab tuh elos in mwet pwapa lal, na kas in kasru lalos kolol nu ke kunausten.\n5Ke sripen kas lalos nu sel, el tuh welulang Tokosra Joram lun Israel, ac mweun nu sel Tokosra Hazael lun Syria. U luo inge amweuni upa na in acn Ramoth in Gilead, na Joram el kineta ke mweun ah.\n6El folokla nu in siti Jezreel in tuh kwela liki kinet kacl ah, ac Ahaziah el som nu we in osun nu sel.\n7God El oru tuh mutwata se lal Ahaziah nu yorol Joram inge in oru tuh Ahaziah in munaslana. Ke el muta yorol Joram, oasr mwet se som in osun nu seltal, ac inel pa Jehu, wen natul Nimshi. LEUM GOD El sulella Jehu tuh in el pa kunausla fwilin mwet leum ke sou lal Ahab.\n8Ke Jehu el fahsr in oru ma God El supwalla nu kac inge, el sun un mwet kol se lun mwet Judah, wi kutu wen nutin tamulel lal Ahaziah su welul Ahaziah ke fahsr se ine. Jehu el onelosla nukewa.\n9Sukok Ahaziah nwe koneyukyak tuh el nu wikwik Samaria. Elos usalla nu yorol Jehu ac unilya. Tusruktu elos pikinya manol ke sripal Tokosra Jehoshaphat, papa matu tumal, su sang kuiyal nufon in orekma nu sin LEUM GOD. Ouinge wanginla mwet in sou lal Ahaziah in leumi tokosrai sac tokol.\n10In pacl se na Athaliah, nina kial Tokosra Ahaziah, el lohngak lah wen se natul ah anwuki, el sap in anwukla nufon sou lun leum fin acn Judah.\n11Oasr sie mutan wial Ahaziah, su inel pa Jehosheba, ac el payuk sel Jehoiada, sie mwet tol. Mutan se inge el som in lukma ac eisal Joash, sie sin wen natul Ahaziah, ac usalla liki fisrak wial su akoeyuk in anwuki. El usalla fililya ke sie infukil in Tempul, wi mutan to se lal. Ke sripen el okanulla ouinge, pwanang tulik sac moul, ac Athaliah el tia unilya.\n12Joash el wikinyukla we ke yac onkosr, ke pacl Athaliah el leumi acn we.\n< Luo Chronicle 21\nLuo Chronicle 23 >


BIBLE MUTAL LUO CHRONICLE 12\n☰ LUO CHRONICLE 12 ◀ ▶\nMwet Egypt Elos Utyak Ke Ku Lalos Nu Fin Acn Judah\n(Sie Tokosra 14:25–28)\n1 Tukunna Rehoboam el oakiya ku lun tokosra lal, el ac mwet lal nukewa mutawauk in ngetla liki Ma Sap lun LEUM GOD. 2 In yac aklimekosr ma Rehoboam el tokosra, kaiyuk elos ke sripen elos pilesrala LEUM GOD. Tokosra Shishak lun Egypt el utyak lain acn Jerusalem. 3 Pisen chariot ke un mwet mweun lal uh sun sie tausin luofoko, oayapa onngoul tausin mwet kasrusr fin horse, ac pisen mwet mweun lal uh tia ku in oaoala, weang pac mwet mweun lun acn Libya, Sukkiim, ac Ethiopia. 4 El sruokya siti ma kuhlusyukyak lun acn Judah, ac som na nwe Jerusalem.\n5 Shemaiah mwet palu el som nu yorol Tokosra Rehoboam ac mwet kol lun acn su tukeni in acn Jerusalem ke elos kaingkunul Shishak. El fahk nu selos, “Pa inge kas lun LEUM GOD nu suwos, ‘Kowos sisyula tari, na pa nga ac eiskowosyang nu inpaol Shishak.’ ”\n6 Na tokosra ac mwet kol lal elos fahkak lah pwaye elos orekma koluk, ac elos fahk, “Ma LEUM GOD El oru inge fal.”\n7 Ke LEUM GOD El liye ma inge, El sifilpa kaskas nu sel Shemaiah ac fahk, “Mweyen elos fahkak ma koluk lalos, nga ac fah tia kunauselosla nukewa. Ke Shishak el ac mweunelos, mwet pu na selos ac fah moul. Acn Jerusalem ac fah tia pulakin nufon kasrkusrak luk, 8 ac Shishak el ac kutangulosla, na elos ac fah akilenak lah oasr ekla inmasrlon moul in kulansap nu sik ac moul in kulansap nu sin mwet kol lun faclu.”\n9 Tokosra Shishak el tuku nu Jerusalem ac usla ma saok liki Tempul ac liki lohm sin tokosra. El usla ma nukewa, weang pac mwe loang gold ma Tokosra Solomon el tuh orala.+ 10 In aolla ma inge, Rehoboam el orala mwe loang bronze, ac sang nu sin mwet kol su topang ke mutunpot nu inkul sin tokosra. 11 Pacl nukewa tokosra el ac som nu ke Tempul, mwet topang inge ac us mwe loang uh welul, na elos ac sifil folokunla nu infukil sin mwet topang uh. 12 Ke sripen Rehoboam el sifacna akpusiselyal nu sin LEUM GOD, pwanang kasrkusrak lun LEUM GOD forla lukel ac tia arulana kunausulla, ac ma nukewa sifilpa wola nu sin Judah.\nKutu Pac Ma Yohk Ke Sramsram Kacl Rehoboam\n13 Rehoboam el leum in acn Jerusalem, ac yokyokelik ku lun tokosra lal. El yac angngaul sie ke el mutawauk in tokosra, ac el tokosra in acn Jerusalem ke yac singoul itkosr. Pa inge siti se ma LEUM GOD El tuh sulela inmasrlon acn nukewa Israel tuh mwet uh in alu nu sel we. Nina kial Rehoboam pa Naamah, sie mutan in acn Ammon. 14 Rehoboam el oru ma koluk, mweyen el tia srike in suk ma lungse lun LEUM GOD.\n15 Orekma lal Rehoboam ke mutawauk nwe ke safla, oayapa ma simla ke sou lal uh, oasr in Sramsram Matu lal Shemaiah Mwet Palu, ac ke Sramsram Matu lal Iddo, Mwet Liaten. Rehoboam ac Jeroboam eltal amweuni sie sin sie pacl nukewa. 16 Rehoboam el misa ac pukpuki inkulyuk lun tokosra in Siti sel David. Abijah, wen natul, el aolulla in tokosra.\n+ 12:9 1 Tok 10:16–17; 2 Chr 9:15–16


Wednesday (6/15) Sifac: Ahkos God - Word Of Knowledge | USA\nMwe Read: Hebrew 11:7-12\nGod el kaskas nu sin mwet matu lasr meet sin mwet palu in pal meet. Misenge God el sramsram nu sesr sin Wen sefanna natul.\nMwe lutlut lasr u fwakak nu sesr ke lalalfongi a akosten. kut etu tari la kalmen lalalfongi pa kut etu suwos ke ma su kut nukewa finsrak nuka ac oasr mwe akpayeye lasr ke ma su kut tia ku in liye. Ke sripen lalalfongi lun mwet matu lasr meet ah, God el insewowo kalos. Lalalfongi pa oru kut in etu la asr kusrao a fwalu…Book in Hebrew fwakak kalem ke ikasla lun Book se inge la “Christ pa fwakak na paye luman God”. (Hebrew 11:4 – 6) sramsramkin yuk orala wowo lal Abel (God el in sewowo ke kisa lal) a Enock (el moul na sowak nu inkusrao) kut in eis in mwe akkeye kut ke lalalfongi lasr kais sie.\nKe mwe rid u (Heb 11:7-12) luti kut ke oiya lal Noah, ke el etu la upa inkanek lal in musai soko Ak, akostwen lal Noah panang kut long la el a sou lal mukena pain moulla, oayapa in oiya se pa na inge God el panglol Abraham – lalalfongi yok lal panang, el ne tia etu la mea oan meeto, a ke pang lun God nu sel, el tuyak liki fwal sel a som oana sapkinyuk nu sel nuke sie fwal ma God el na wuleang tari nu sel. lalalfongi a akostwen lal Abraham, panang God el sang sie tulik natul ke pal in matooh lal. Panang ke verse 12, akkalemye la el finne apkuran in misa, fwihl puspus a fwa tuku kacl me, a lumeyuk nuke itu inkusrao pisen puhk su tia ku in oekyukla. Pulan pal u fwal nuke mwe rid u misenge, fwasr in wanginla mwet matu lasr, kut mwet fusr misenge, kut eis etaak sasu lasr mulkunla in esamak la mwet matu lasr somla pa oaki kut nuke oiya wowo lun God, lela tu mwe lutlut u in kafwekut in tia sisla oiya ma kut pahlah kac sin mwet matu lasr in kafwekut nuke moul a finsrak paye, tu God el fwa akinsewowo ye kut kais sie a kut in akyokye in kut lalalfongi lasr tu El mutawaak a safla, tu ma sumusla u fwak, “wo in akos liki na in kisa”\nPrevPreviousMonday (6/13) Sifac: Ahkkeye Mwet Ngiac\nNextThursday (6/16) Sifac: Luhlahlfongi GodNext


Ahksacohkye Moul ac Srah Oacna God (Orekma 15:20) | Luhngse luhn God\nYac Kom Ahksacohkye Moul Oacna God\n“Kom pa muhtwacwacyen moul nuhkewa.”—PSALM 36:9.\n1, 2. Mwe sang sacohk fuhkah se sin God ma arlacna yohk srihpac ke pacl inge, ac efuh?\nPAHPAH tuhmwacsr suc inkuhsrao el use nuh sesr sie ma na sacohk, pa mwe sang luhn moul oacna mwet suc kuh in etahi ohiyac pucspucs lal uh. (Genesis 1:27) Ke srihpen mwe sang na sacohk se inge, oruh kuht kuh in kahlwem ke kahs in kahsruh luhn Bible uh. Kuht fin orekmakihn ma inge, kuht kuh in kapkapwack ke luhngse lasr nuh sin Jeova ac ‘ke orekma ac pahlah lasr kuht kuh in akihlen inmahsrlon ma wo ac ma kuluk.’—Hebrew 5:14.\n2 Kuh lasr in nuhnkuh ac orekmakihn kahs in kahsruh luhn Bible uh arlacna yohk srihpac ke pacl inge, mweyen arlacna puhseni kain in oakwuck ac mwe elyah fin facluh. Ac ke srihpac se inge, masap pucspucs tiac kuh in sruok ohiyac nuhkewa ma ac kuh in sikyak ke moul lasr uh. Sie lah ke science ma lutlut ke ip luhn ono luhmahlah ma inge yohk na nuh ke kain in ono ac inkacnek in ono ma orekmakihn srah. Ma inge arlacna yohk srihpac nuh sin mwet nuhkewa suc luhngse in ahkos Jeova. Tuhsruhktuh, kuht fin kahlwem ke kahs in kahsruh ke Bible ma fal nuh kac uh, kuht enenuh in sulaclah in wo tuh kuht in kewana ahkfalye mwe enenuh luhn nuhnak ac puhlakihn lasr uh ac oacyacpac muhtana in luhngse luhn God. (Soakas 2:6-11) Nuhnkuh ke kuhtuh kahs in kahsruh inge.\nMOUL AC SRAH UH SACOHK\n3, 4. Piyac pacl se emeet ma Bible uh ahkkahlwemye ke sacohkiyen ac muhtahliyen srah? Ac masap fuhkah luhn God ahkkahlwemye ma inge?\n3 Pacl se emeet ma Jeova el ahkkahlwemye kuhpahsr luhn moul ac srah, wekuhnacng muhtahl ac sacohkiyen ma inge, pa tiac paht tukun Cain el unilyac Abel. God el fahk nuh sel Cain: “Srahn tamuhlel lom pa wowoyak nuh sihk infohk uh me, oacna sie puhsra ma sukok fohlohksahk.” (Genesis 4:10) Ye muhtuhn Jeova, srahl Abel luhmweyuck nuh ke moul lal, suc ahkfototoyeyucklac ke inkacnek in ahkmas.—Hebrew 12:24.\n4 Tukun sronot ke lwen lal Noah ah, God el lwelah mwet uh in mongo ikoac, tuhsruhktuh in tiac kang srah kac an. God el fahk: “A ikoac wi moul lal, suc srahl, kowos fah tiac mongo. Ac pwacye srahwos, suc srahn moul lowos Nga fah siyuck.” (Genesis 9:4, 5, BMK) Masap se inge ma nuh sin tuhlihk nuhkewa nahtuhl Noah ac fahfahsruh nwe mihsenge. Ma inge sifwilpac ahkkahlwemye yohk srihpaciyen kahs luhn God nuh sel Cain muh moul luhn ma orahkrahk nuhkewa uh luhmweyuck nuh ke srah. Masap se inge oacyacpac ahkpwacyeye lah mwet nuhkewa suc tiac suhnakihn moul ac srah ac fah nuhnuhnkweyuck sin Jeova, suc Sropon moul.—Psalm 36:9.\n5, 6. Masap ma ituckyang nuh sel Moses ac ahkkahlwemye fuhkah lah srah uh arlacna sacohk ac muhtahl? (Liye pac pohk se inge “Suhnakihn Moul luhn Ma Orahkrahk uh.”)\n5 Ma pwacye ac ma yohk srihpac luo inge oacyacpac ahkkahlwemyeyuck ke masap ma ituckyang nuh sel Moses ac. Leviticus 17:10, 11 fahk: “Kuhtwena mwet . . . fin kang ikoac ma srackna oasr srah kac, LEUM GOD El ac fah ngwetlah luhkel, ac mwet sac fah tiac sifwil pac oekyuck muh el sie sin mwet lal. Moul luhn ma oasr moul la nuhkewa oasr ke srah, ac pa ingacn srihpen LEUM GOD El sapkihn tuh srah nuhkewa fah okwoklac nuh fin loang uh in eislah ma kuluk luhn mwet uh. Srah, suc sang moul, el eislah ma kuluk.”—Liye pohk se inge “ Srah Uh Kuh In Afuhnlah Ma Kuluk.”\nSRAH UH KUH IN AFUHNLAH MA KULUK\nKe Bible uh, srah el oacpacna moul. Ke srihpac se inge, sie mwet Israel in pacl meet ah fin kuhnahoslah masap luhn Jeova uh ac auliyak, el ac tiac enenuh in eis nuhnuhnkuh el fin kihsackuhnlah soko kosro ke mwe loang ac eis nuhnak muhnahs. (Leviticus 4:27-31) Mwe kihsac se inge ma in afuhnlah ma kuluk lal, tuhsruhktuh ma na nuh ke kihtin pacl.\nIn fal nuh ke Bible, kahs se inge “mwe kihsac in elah ma kuluk” el kuh in nuhnkeyuck oacna nuh ke mwe puhpuhlyuck se ke sie mwe afyucf kuh kafa ma fal na pwacye in sang afihnyac ahluh se kuh suhfah soko in wo. Ahok, wacngihn kosro ma fal na pwacye in afuhnlah kuh elah ma kuluk luhn sie mwet. Tuhsruhktuh, mwe kihsac ke kosro in pacl meet ah mwe luhmah se na nuh ke mwe molwelah kuh mwe kihsac se ma fal emeet ma oreklac ke kuhtuh pacl tok.—Hebrew 10:1, 4.\nMwe kihsac se inge oreklac sel Jesus Christ. El “sifacna kihsackihn mahnol pacl sefanna in ahkfalye pacl nuhkewa.” (Hebrew 10:10) Moul suwohswohs luhn Christ el luhmweyuck nuh ke “srah sacohk suc oacna lamb suc wacngihn kuhtwena ma kuluk ke mahnol.” Ma inge oacpacna moul se ma Adam el sislah ah. (Sie Peter 1:19) Pwacnacng, Jeova el ahkfalye mwe enenuh nuh ke oakwuck suwohswohs lal uh ac el acse “molwelah ma pahtpaht” nuh sesr ke sie inkacnek ma ahkkahlwemye kuhlwacng ac luhngse lal.—Hebrew 9:11, 12; John 3:16; Fwackyuk 7:14.\n6 Fin srahn sie ma orahkrahk tiac okwoklac nuh ke mwe loang uh, na enenuh in okwoklac nuh infohk uh. Ke kahs in puhpuhlyuck, pa inge inkacnek ma sie moul ac kuh in fohlohk nuh yurin God, suc sang ma inge. (Deuteronomy 12:16; Ezekiel 18:4) Tuhsruhktuh, lohacng nuh kac lah mwet Israel in pacl meet ah tiac enenuh in eislah finne tul in srah nuhkewa ma luhlah ke ikwen kosro inge. Ma yohk srihpac ah pa in ahksohrohryeyucklac srahn ma orahkrahk inge ke pacl na sa tukun acnwucki. Eltahl fin oruh ma inge, na eltahl kuh in kang ma inge ac tiac ahkkulukyeyuck nuhnak ac puhlakihn laltahl uh mweyen eltahl ahkkahlwemye suhnak nuh sin God suc use moul.\n7. David el ahkkahlwemye fuhkah suhnak nuh ke sacohkiyen srah?\n7 David, ‘mwet se ma [God] el insewowo se’ el kahlwem ke kahs in kahsruh ke masap luhn God ke srah. (Orekma 13:22) Ke sie pacl ah, el maluhlac ac tolu sin mwet lal inge som utyak nuh ke nien ahktucktuck kuh acn luhn mwet lokoalok laltahl uh in ut kof ke luhf in kof laltahl, na eltahl us tuhkuh ac sang nuh sel David. Meac David el oruh? El fahk: “Nga koflahna nihm kof se inge, mweyen ac oacna ngan nihm srahn mwet suc pihlacsraclah moul lalos inge!” Nuh sel David, el fin nihm kof inge na ac oacpacna elan nihm srahn mwet lal suc pihlacsraclah moul laltahl in som eis. Pwacnacng, el finne maluhlac, el “okoaclah nuh infohk uh tuh in mwe kihsac nuh sin LEUM GOD.”—Luo Samuel 23:15-17.\n8, 9. Yac nuhnak luhn God ke moul ac srah uh eklac ke oakiyucki congregation luhn mwet Christian uh? Ahkuhtweyac.\n8 Ahok, Jeova el fahk nuh sel Noah elan tiac mongo srah, ac ke yac 900 tohkoh sifwil pac sihmlac ma inge ke puk in masap ma ituckyang nuh sel Moses ac. Ke yac 1,500 tukun ma inge, nuhnak luhn Jeova ke srah uh tiac eklac. El mokle un mwet lili akmuhsralah suc karihngihn congregation nuhkewa in pacl meet ah in suhmuhslah ma inge: “Kuht ac nguhn muhtahl, tuhkweni inseselac in tiac fihliyac kuhtwena ma toasr fowos sahyacn masap ma enenweyuck inge. Kowos in tiac kang kuhtwena mongo ma kisaclah nuh sin ma sruhloaclah, tiac mongo srah, tiac kang kuhtwena ma loksaklah, ac karihngihn kowosyang liki fohkfohk luhn orek kosro.”—Orekma 15:28, 29.\n9 Kahlwem lah un mwet lili inge akihlen lah srah uh ma sacohk se ac fin orekmakihnyuck ke inkacnek suhfal, ma inge kuluk oacna alu nuh ke ma sruhloaclah ac orekma in kosro. Pa inge pac luhlahlfongi luhn mwet Christian ke pacl inge uh. Oacyacpac, ke srihpen eltahl nuhnkuh ke kahs in kahsruh ke Bible uh ac orekmakihn pac ke moul laltahl uh, eltahl kuh in ahkinsewowoye Jeova ke pacl ma eltahl enenuh in oruh sulaclah laltahl nuh ke srah uh.\nINKACNEK IN ONO KE SRAH\nNga ac ahkuhtweyac fuhkah nuh sin sie doctor ke sulaclah luhk nuh ke ip srihsrihk ke srah uh?\n10, 11. (a) Meac nuhnak luhn mwet Loh luhn Jeova ke ituck srah kuh ip ahkosr ma yohk ke srah uh? (b) Ip fuhkah se ke srah ma kais sie mwet Christian ac enenuh in sifacna oruh sulaclah lal nuh kac uh?\n10 Mwet Loh luhn Jeova uh akihlen lah kalmen “tiac mongo srah” pa eltahl in tiac eis nuh ke mahnoltahl kuh sang srah laltahl in orekmakihnyuck sin mwet sahyac. Ke srihpen suhnak laltahl nuh ke masap luhn God, eltahl tiac pac eis ip yohk ahkosr ke srah inge pahngpahng: red cells, white cells, platelets, ac plasma.\n11 Ke pacl inge, tukun lihklihki ip ahkosr ma yohk ke srah inge, oasr ip srihsrihk pucspucs ma orekmakihnyuck pac ke inkacnek pucspucs. Yac sie mwet Christian el kuh in eis kuh orekmakihn ip srihsrihk inge? Yac el liye ma inge oacna “srah”? Kais sie mwet enenuh in sifacna oruh sulaclah lal ke ip se inge. Ma inge oacpacna nuh ke inkacnek in ono pac sahyac oacna hemodialysis, hemodilution, ac cell salvage ma orekmakihn srahn mwet sacn sifacna, ac ma inge enenuh in tiac ma itucklac oan sahyac nwe sifwil orekmakihnyuck.—Liye ke Kuhtuh Pac Mwe Ahkuhtweyac ke mwe lutlut se inge “Ip Srihsrihk ke Srah ac Inkacnek In Ono Pucspucs.”\n12. Meac kuht enenuh in nuhnkuh ac oruh ke sulaclah ma tuhkuh ke nuhnak ac puhlakihn lasr uh?\n12 Mwet se fin oruh sulaclah lal nuh ke sie ma, yac kalmac pa tiac arlac yohk srihpac nuh sin Jeova sulaclah lal nuh ke ma inge? Moh, mweyen el luhngse na pwacye in etuh nuhnak ac srihpac nuhkewa lasr uh. (Riti Soakas 17:3; 24:12.) Pwacnacng, tukun kuht siyuck ke kahsruh luhn Jeova ac research ahkwoyac ke kain in ono kuh inkacnek in ono pucspucs, kuht enenuh in ahkos nuhnak ac puhlakihn inge ma ahkpahyeyuck ke Bible uh. (Rome 14:2, 22, 23) Pwacye, mwet sahyac uh tiac enenuh in kwacfe kuht in ukwe sulaclah laltahl uh ac kuht tiac pac enenuh in siyuck, “Meac kom ac oruh kom fin sun ohiyac se nga oasr kac inge?” Ke kain in ohiyac inge, kais sie mwet Christian enenuh in “sifacna fosrngahkihn ma kunacl.” *—Galatia 6:5; Rome 14:12; liye pohk se inge “ Yac Nga Nuhnkuh Ke Srah Uh Oacna Sie Ma Muhtahl?”\nYAC NGA NUHNKUH KE SRAH UH OACNA SIE MA MUHTAHL?\nKahs in kahsruh luhn Bible: ‘Liyekowosyang liki . . . srah.’—Orekma 15:20, BMK.\nNga ac ahkuhtweyac fuhkah ma tiac oacna sie ke ip yohk ahkosr ke srah ac ip srihsrihk ke srah? *\nEfuh kuh nga enenuh in sifacna sulaclah lah nga ac eis kuh tiac eis ip srihsrihk ke srah kuh kain in inkacnek in ono ma orekmakihn srah luhk sifacna?—Rome 12:2; Galatia 6:5.\nNga ac ahkuhtweyac fuhkah nuh sin doctor luhk uh ke srihpac ma pwacnacng nga eis kuh tiac eis ip srihsrihk ke srah?—Soakas 13:16.\nMASAP LUHN JEOVA UH AHKKAHLWEMYE LUHNGSE LAL OACNA SIE PAHPAH\n13. Meac masap luhn Jeova ac meac kahs in kahsruh ke Bible uh ahkkahlwemye kacl? Sang sie mwe puhpuhlyuck an.\n13 Masap ac kahs in kahsruh luhn Bible uh ahkkahlwemye lah Jeova el mwet lahlmwetmwet se suc oraclah masap ac oacyacpac Pahpah luhngse se suc nuhnkuh yohk ke ma ac wo nuh sin tuhlihk nahtuhl uh. (Psalm 19:7-11) Jeova el oraclah masap se inge in fahsr liki kuh ‘liyekuhtyang . . . liki srah’ mweyen ma inge muhtahl. Tuhsruhktuh, oasr pac ma wo sahyac ke kuht fahsr liki orekmakihnyen srah uh. Ke sie mwe puhpuhlyuck, ma inge karihngihn kuht liki kuhtwena mas ac ma upac ma kuh in sikyak ke ituck srah uh. (Orekma 15:20, BMK) Ma inge arlac pwacye ke srihpen doctor pucspucs eltahl ahkkahlwemye lah, inkacnek in ono se ma wo emeet uh pa inkacnek ma tiac orekmakihn srah. Nuh sin mwet Christian pwacye, kain in ma konweyuckyak inge ahkkahlwemye na pwacye lahlmwetmwet yohk luhn Jeova ac luhngse yohk lal oacna sie pahpah.—Riti Isaiah 55:9; John 14:21, 23.\n14, 15. (a) Luhngse luhn God nuh sin mwet lal uh kahlwem ke masap fuhkah? (b) Kom ac orekmakihn fuhkah ke moul lom kahs in kahsruh ma oraclah masap inge?\n14 Luhngse luhn God nuh ke moul luhn mwet Israel in pacl meet ah arlac kahlwem ke masap pucspucs ma el sang nuh seltahl ah. Ke sie mwe puhpuhlyuck, el sapkihn mwet Israel nuhkewa in kalkalweack fin lohm seltahl uh tuh in wacngihn kuhtwena mwe ongaiyac sikyak, ke srihpen eltahl kwacna orekmakihn fin lohm seltahl inge. (Deuteronomy 22:8; Sie Samuel 9:25, 26; Nehemiah 8:16; Orekma 10:9) God el oacyacpac sapkihn nuh sin mwet suc oasr cow mukul nahtuh in karuhnguhnwacng tuh in wacngihn mwet sun ongaiyac kac. (Exodus 21:28, 29) Mwet se fin pihlesruh masap inge, el ahkkahlwemye lah wacngihn na pwacye suhnak lal nuh ke moul luhn mwet sahyac uh ac ma inge ac kuh in oruh elan eis mwacta ke misac luhn mwet sahyac uh.\n15 Kom ac orekmakihn fuhkah ke moul lom an kahs in kahsruh ma oraclah masap inge? Kom kuh in nuhnkuh nuh ke mwe kahsruhsr kuh sitosah okom an, ohiyen kahsruhsr lom, kosro nuhtum, lohm sum, acn in orekma lom, ac sulaclah lom nuh ke mwe ahkengan. Ke kuhtuh acn uh, misac pa sie mwe ongaiyac yohk ma sikyak nuh sin tuhlihk fuhsr uh. Ke inkaiyen pacl uh, eltahl oruh ma na sensen nuh ke moul laltahl uh. Tuhsruhktuh, mwet fuhsr suc luhngse in muhtana in luhngse luhn God uh ahksacohkye moul ac tiac suk mwe ahkengan ma arlacna sensen. Eltahl ac tiac oacna mwet lahlfon suc nuhnkuh muh eltahl srackna fuhsr pwacnacng eltahl ac tiac kuh in sun ma upac. Eltahl engankihn moul in fuhsr laltahl uh ke eltahl karihngihn moul laltahl ac tiac oruh kuhtwena mwe sensen ma ac kuh in kol nuh ke ongaiyac.—Ecclesiastes 11:9, 10.\n16. Kahs in kahsruh fuhkah ke Bible ma kuh in orekmakihnyuck nuh ke sisi tuhlihk ma soenna isuslac? (Liye pac footnote.)\n16 Moul luhn sie tuhlihk suc soenna isuslac sacohk pac ye muhtuhn God. Ke pacl luhn mwet Israel in pacl meet ah, mwet se fin ahkngalye sie muhtwacn pihtuctuc ac el kuh ahwowo nahtuhl an fin misac kac, God el liye muh mwet se ma oraclah ma inge el sie mwet ahkmas ac el enenuh in moli “moul molin moul.” * (Riti Exodus 21:22, 23.) Ke pacl inge, tausin pucspucs sin muhtwacn uh uniyac ahwowo ke insiacltahl tuh eltahl in tiac elyah ke kunohkohn in tuhfahlah tuhlihk inge. Muhtwacn pucspucs inge oraclah sulaclah se inge tukun eltahl moulkihn moul fohkfohk kuh ke srihpen eltahl luhngse in tahfwelah na moulkihn kain in moul inge. Ke pacl se Jeova el liye ma inge uh, arlacna ahkngalye insiacl.\n17. Kom ac ahkkweye fuhkah sie muhtwacn suc sislah tuhlihk liki insiacl meet liki el etwaclah ke oakwuck luhn God?\n17 Tuhsruhktuh, fuhkah nuh sin sie muhtwacn suc sislah tuhlihk liki insiacl meet liki el etwaclah ma pwacye luhn Bible? Yac el tiac kuh in eis nuhnak muhnahs luhn God? Moh, tiac pa inge kalmeyac! Mweyen, sie mwet suc auliyak na pwacye el kuh in luhlahlfongi lah Jeova el nuhnak muhnahs nuh sel ke srihpen mwe kihsac lal Jesus ke srahl. (Psalm 103:8-14; Ephesus 1:7) Ahok, Christ sifacna el fahk: “Nga tiac tuhkuh in suk mwet suwohswohs, a mwet kuluk.”—Luke 5:32.\nFAHSR LIKI NUHNAK IN SRUHNGA!\n18. Bible uh ahkkahlwemye fuhkah srihpac yohk se ma oraclah ahkmas uh?\n18 Jeova el sruhnga kuht in ahkngalye mwet sahyac uh. Sahyen ma inge, el luhngse kuht in eislah liki insiacsr kuhtwena nuhnak in sruhnga, ac ma inge pa sropon ahkmas. Mwet sap John el suhmuhslah: “Kuhtwena mwet suc sruhnga mwet wiyacl, el sie mwet ahkmas.” (Sie John 3:15) Sie mwet suc nuhnak ohinge el tiac sruhnga muhkwena mwet lili wiyacl a el oacyacpac finsrakkihn elan misac. Kasrkuhsrak lal uh ac kuh in kahlwem ke kahs kuluk kuh sramsram kikiacp ke sie ma sikyak ma ac kuh in sang nuhnuhnkuh luhn Jeova nuh sel. (Leviticus 19:16; Deuteronomy 19:18-21; Matthew 5:22) Pwacnacng, fuhkah luhpan yohk srihpaciyac nuh sesr in eslah kuhtwena sruhnga liki insiacsr in tiac oan na!—James 1:14, 15; 4:1-3.\n19. Meac sie mwet suc karihngihn moul lal ke kahs in kahsruh luhn Bible uh nuhnkuh ke kahs ma sihmlac in Psalm 11:5 ac Philippi 4:8, 9?\n19 Mwet suc ahksacohkye moul oacna Jeova ac luhngse in muhtana ke luhngse lal uh ac oacyacpac fahsr liki kain in ma suhlallacl nuhkewa. Psalm 11:5 fahk lah Jeova “El arulacna kwase mwet suc luhngse oruh ma suhlallacl.” Fuhs se inge tiac ahkkahlwemye muhkwena ke ohiyen God, a ma inge kahs in kahsruh pac nuh ke moul. Ma inge mokle mwet suc luhngse God eltahl in fahsr liki kuhtwena mwe ahkengan ma ahkkweye orekma suhlallacl. In oacpacna, kahs inge Jeova el “God suc acse mislac,” kwacfe mwet kuhlwacnsap lal uh in nwacklah nuhnak laltahl ac insiacltahl ke luhngse, ma suwohs, ac ma kaksakihnyuck ma oraclah mislac.—Riti Philippi 4:8, 9.\nTIAC KUHPAHSR NUH KE U MA OASR MWACTA KE SRAHN MWET\n20-22. Oakwuck fuhkah luhn facluh ma mwet Christian uh tiac wi kac? Efuh?\n20 Ye muhtuhn God, facluh se lal Satan inge nwacnwaclah ke mwacta ke srahn mwet sahyac. Oakwuck luhn politic in oacna ma Bible uh luhmahlah oacna kosro suhlallacl soko, el onelah million sin mwet ac kuhtuh seltahl mwet kuhlwacnsap luhn Jeova. (Daniel 8:3, 4, 20-22; Fwackyuk 13:1, 2, 7, 8) Business ac science, sang kahsruh ac ahkkweye orekma luhn kosro suhlallacl soko inge in oraclah kuhfwen mwe mweun na luhlahp, ac ma inge oraclah mani yohk. Ma na pwacye se lah “facluh nohfohn . . . oan ye kuh luhn el suc kuluklacna”!—Sie John 5:19.\n21 Ke srihpen mwet tuhma lutlut lal Jesus uh “tiac ma luhn facluh” pwacnacng eltahl tiac wi ke kuhtwena u ke politic kuh ke mweun. Pa inge sie pac srihpac ma pwacnacng eltahl tiac eis mwacta ke moul luhn mwet sahyac. * (John 15:19; 17:16) Ac in etahi Christ, eltahl tiac fohlohkihn kasrkuhsrak laltahl ke pacl mwet sahyac uh oruh mwe kalyei nuh seltahl. Tuhsruhktuh, eltahl ahkkahlwemye luhngse nuh sin mwet lokoalok laltahl uh ac oacyacpac puhruhe kacltahl.—Matthew 5:44; Rome 12:17-21.\n22 Yohk liki ma inge nuhkewa, mwet Christian pwacye uh tiac kuhpahsr nuh ke mukwikwi luhn Babylon luhlahp, suc pa alu kikiacp nuhkewa fin facluh nohfohn ma eis mwacta yohk ke srahn mwet pucspucs. Bible uh fahk lah “srahn mwet pahluh ac mwet luhn God uh konweyuckyak in el ahok, srah kaclos nuhkewa suc acnwucki fin facluh.” Pwacnacng, Bible uh sensenkackihn kuht: “Mwet luhk, kowos in kahinglac liki Babylon Luhlahp.”—Fwackyuk 17:6; 18:2, 4, 24.\n23. Meac kalmac in som liki Babylon Luhlahp?\n23 In som liki Babylon Luhlahp, oasr ma sie mwet el enenuh in oruh sahyacn el som eislah inel liki alu ingacn. Kuhtuh sin ma el enenuh in oruh inge pa in sruhnga orekma kuluk ma alu kikiacp uh lwelah kuh ahkkweye, oacna orekma in kosro, kuhpahsr nuh ke politic ac in suk mwe kahsruhp ke inkacnek rahpkuh. (Riti Psalm 97:10; Fwackyuk 18:7, 9, 11-17) Kuht sruhnga kuhpahsr nuh ke ma inge.\n24, 25. (a) Meac oruh God el kuh in ahkkahlwemye pahkotwen nuh sin mwet se suc auli ke mwactan ma kuluk lal uh? (b) Ma inge luhmweyucklac fuhkah ke pacl luhn mwet in Bible uh?\n24 Meet liki kais sie sesr wuhlelah moul la ac bacptaislac, kuht tuh wi kahsruh kuh ahkkweye oakwuck lal Satan uh ac in eis mwacta ke moul luhn mwet sahyac. Tuhsruhktuh, ke srihpen kuht ekuhllah ohiyacsr, kuht ahkkahlwemye luhlahlfongi lasr nuh ke mwe kihsac ke misac luhn Christ ac wuhlelah moul lasr nuh sin God. Ke srihpac se ingacn, kuht eis pahkotwen ac nuhnak muhnahs luhn God ac mwe karihngihnyuck luhn Jeova liki kuhtwena ma ma ac ahkkulukye fototo lasr nuh sel uh. (Orekma 3:19) Mwe karihngihnyuck se inge luhmweyuck nuh ke siti in molwelah ke pacl luhn mwet in Bible ah.—Oekyuk 35:11-15; Deuteronomy 21:1-9.\n25 Oakwuck se inge orek fuhkah? Mwet Israel se fin tahfonglac ac oraclah mwet se misac, el enenuh in kahinglac nuh ke sie siti in molwelah. Tukun mwet nuhnuhnkuh uh oraclah sulaclah laltahl uh, mwet se ma tahfonglac eislah moul luhn mwet sac, el enenuh in muhta ke siti in molwelah ne ke na mwet tol fuhlwact sacn misac. Na, el ac fah sukohsohk in som muhta ke kuhtwena acn sahyac. Mwe srihkasrak na wo se pa inge ke pahkotwen luhn God ac sacohkiyen moul luhn mwet uh nuh sel! In oacna siti in molwelah se inge, ke pacl inge mwe sang luhn God uh pa mwe kihsac ke misac luhn Christ. Ma inge karihngihn kuht liki misac ke srihpen kuht tahfonglac ac kuhnahoslah masap luhn God ke sacohkiyen moul ac srah. Yac kom ahksacohkye mwe sang se inge? Kom ac ahkkahlwemye fuhkah lah kom ahksacohkye? Sie inkacnek an pa ke kom suli mwet sahyac uh in wi kom in eis mwe molwelah ke siti se inge, yohk na ke “mwe ongaiyac luhlahp uh apkuhran me inge.”—Matthew 24:21; Luo Corinth 6:1, 2.\nAHKSACOHKYE MOUL KE OREKMA IN FAHKWACK KE TOHKOHSRAHI UH\n26-28. Ke inkacnek fuhkah ohiyac ma kuht oasr kac ke pacl inge uh oacna ma mwet pahluh Ezekiel el puhla? Kuht ac oruh fuhkah kuht in muhtana ke luhngse luhn God?\n26 Ohiyac ma mwet luhn God ke pacl inge oasr kac uh ahkacsmakihnye kuht kacl mwet pahluh Ezekiel. Jeova el sapkihn elan kuhlwacnsuhpwacl oacna sie mwet san suc fahkwack kahs in sensen luhn God ke lohm sin mwet Israel. God el fahk, “Kom enenuh in tahfwelah nuh selos kahs in sensenkackihn ma nga ac usot nuh sum.” Ezekiel el fuhnuh pihlesruh ma sapkihnyuck nuh sel inge, el luhkuhn eis mwacta ke moul luhn mwet nuhkewa suc acnwucki fin acn Jerusalem. (Ezekiel 33:7-9) Tuhsruhktuh, Ezekiel el ahkos ac tiac eis mwacta ke moul luhn mwet sahyac uh.\n27 Ke pacl inge, kuht apkuhran nuh ke sahflahiyen oakwuck se lal Satan inge. Pwacnacng, Mwet Loh luhn Jeova uh nuhnkuh ke orekma in fahkwack laltahl ke “lwen in fohlohksahk” luhn God uh wi pweng ke Tohkohsrahi uh oacna sie ma yohk srihpac ac sie kunohkohn sacohk. (Isaiah 61:2, BMK; Matthew 24:14) Yac kom sang kuhiyom kewa in wi ke orekma na yohk srihpac se inge? Mwet sap Paul el nuhnkuh yohk ke orekma in luti lal uh. Ke srihpac se inge, el kuh in fahk: “Nga nwacsnwacs liki srahn mwet e nuhkewa.” (Orekma 20:26, 27, BMK) Mwe srihkasrak na wo se pa inge nuh sesr in etahi!\n28 Ke ma inge, in muhtana in luhngse luhn Jeova suc pahpah tuhmwacsr inkuhsrao, kuht enenuh in oruh nuhnak lasr ke moul ac srah in oacna nuhnak lal uh. Sahyen ma inge, kuht enenuh pac in nwacsnwacs kuh muhtahl ye muhtuhn Jeova oacna ke ma kuht ac fah sramsramkihn ke sapta se tok uh.\n^ par. 12 Liye Awake! ke August 2006, sra 3-12, oreklac sin Mwet Loh luhn Jeova.\n^ par. 16 Mwet suc suhmuhslah dictionary ke Bible uh fahk lah kahs Hebrew ke pohloh kahs inge “tiac ahkkahlwemye ke ma upac ma sikyak nuh sin muhtwacn pituctuc sacn muhkwena.” Lohacng pac nuh kac lah Bible uh tiac fahk kuhtwena ma ke matwacn sie tuhlihk ke insiacn muhtwacn se nuh ke nuhnuhnkuh ma mwet sacn ac fah eis sin Jeova uh.\n^ par. 21 Liye Sapta 5, “Kom Kuh In Srikomlac Liki Facluh Fuhkah.”\n^ par. 69 Liye ke Kuhtuh Pac Mwe Ahkuhtweyac ke mwe lutlut se inge “Ip Srihsrihk ke Srah ac Inkacnek In Ono Pucspucs” in eis etwacack yohk kac.\nSUHNAKIHN MOUL LUHN MA ORAHKRAHK UH\nJeova el finne lwelah kuht in uniyac ma orahkrahk uh ke pacl inge nuh ke mwe mongo, nuknuk, ac in karihngihn kuht ke pacl ma mwe sensen nuh sesr, kuht srackna enenuh in orekmakihn kuh se inge ke inkacnek wo ac fal ma ahkkahlwemye suhnak. (Genesis 3:21; 9:3) Kuht sruhnga in uniyac ma orahkrahk uh ke na srihpen mwe pwacr. (Genesis 10:9) Kuht enenuh in etahi Jeova, suc nuhnkuh ke moul luhn ma orahkrahk uh, finne ke won sparrow na srihsrihk.—Jonah 4:11; Matthew 10:29.\nLuhngse yohk luhn Jeova uh kahlwem na pwacye ke masap ma ituckyang nuh sel Moses ac. (Exodus 23:4, 5, 12; Deuteronomy 22:10; 25:4) Masap ma ahkkahlwemyeyuck inge fal pac nuh ke ma Soakas 12:10 fahk inge: “Sie mwet wo el karihngihn kosro nahtuhl, a mwet kuluk uh suhlallacl nuh sin kosro nahtuhlos.” Ke pacl na sa, ac fah wacngihnlac mwet suhlallacl ac orekma suhlallacl nuhkewa.


Ezekiel 9 - BIBLE MUTAL\n1Na nga lohng ke God El wola, “Fahsru nu inge, kowos su ac kalyei siti uh. Us mwe mweun nutuwos an.”\n2In kitin pacl ah mukul onkosr tuku liki mutunpot layen epang ke Tempul uh, ac kais sie selos us kufwen mwe mweun. Sie pac mukul welulos ac el nukum nuknuk linen. El us ma se elan sim kac. Elos nukewa tuku ac tu ke loang bronze sac.\n3Ouinge kalem saromrom se, su akkalemye lah God lun Israel El oasr, sohkak liki cherub luo, yen el tuh muta we, ac mukuila nu ke nien utyak nu in Tempul. LEUM GOD El pang nu sin mwet se su nukum nuknuk linen ac fahk,\n4“Fahla sasla in siti Jerusalem nufon, ac akilenya motonsron mwet nukewa su inse toasr ac asor ke sripen ouiya koluk nukewa ma orek in siti uh.”\n5Ac nga lohng ke God El fahk nu sin mukul ngia, “Fahsr tokol sasla in siti uh, ac uniya mwet uh. Tia likiya sie, ku pakoten nu sin sie.\n6Uniya mukul matu, mukul fusr, mutan fusr, nina, ac tulik. Tusruktu nimet kahlye kutena mwet su oasr akul ke motonsro. Mutawauk ke Tempul sik uh fahla.” Ouinge elos mutawauk ke mwet kol su tu ke Tempul uh.\n7God El fahk nu selos, “Kowos in akfohkfokyela Tempul, ac nwakla kewa acn mwesas ke inkul uh ke monin mwet misa. Fahsrot, oru ma nga fahk uh.” Ouinge elos mutawauk in uniya mwet in siti uh.\n8Ke pacl se elos uniya mwet uh nga tuh mukena muta, ac nga faksufi ac wola ac fahk, “LEUM GOD Fulatlana, ya kom arulana kasrkusrak sin Jerusalem, pa kom ac uniya mwet nukewa lula in Israel?”\n9God El topuk ac fahk, “Mwet Israel ac mwet Judah elos orala ma koluk lulap. Elos akmas yen nukewa in facl se inge, ac nwakla acn Jerusalem ke ma koluk. Elos fahk mu, ‘LEUM GOD El ngetla liki facl se inge, ac LEUM GOD El tia liye ma kut oru.’\n10Tusruktu nga ac tia pakomutalos. Nga ac fah oru nu selos oana ma elos oru nu sin mwet ngia.”\n11Na mwet se ma nukum nuknuk linen sac el foloko ac fahk nu sin LEUM GOD, “Nga orala tari sap lom nu sik ah.”


Tuesday (11/24) Sifac: Muhta Yurin God - Word Of Knowledge | USA\nSifac: Muhta Yurin God\nMwe Read: Psalm 27:4,5,8,9, 11-14\nKaksakin GOD Papa Tumasr ke moul lasr. Ac ke wik in Thanksgiving se inge, arulana pus ma kut enenu in kaksakin GOD Papa Tumasr kac; yok liki nukewa ke kut moul sun len se inge. Len misenge uh, Tuesday, November 24, 2015, ahse nu sesr sie mwe lutlut na mwowo ke sifac se inge: ‘Muhta Yurin God’.\nPsalm se inge, el kuhsen prue soko lal David. Oasr Psalm 150 pa simla luin BIBLE Mutal natusr uh. Ac 73 sin Psalm inge ma simla ke nunak ac kaksak lal David, su pa sie Tokosra in pal se ma an Israel and Juda tuhkehni ke kacringinyuk lun United Kingdom. Tokosra Saul pa Tokosra se omeet lun United Kingdom ke luhsen yeac 40, na Tokosra David ke lusen yeac 40, na Tokosra Soloman ke lusen yeac 40. Tokolos, United Kingdom fahsrelik, su pa kalem ke an Israel (Northern Kingdom) ac Juda (Southern Kingdom).\nKuhsensiyuk se ma oasr ke pal se inge uh pa: Ku David el sumusla Psalm soko inge ngac? Kutu motkwe muh el sumusla meet liki el Tokosra la ac ke pal el ahkuhlen ma kuhsrungul. Kutu motkwe nuke pal se ma Papa ac Nina kiyel pangla sin GOD Papa. A kutu motkwe muh el sun matweh matu lal, ac el esamak kacsru puspus lun GOD Papa nu sel. Ma inge nukewa paye sikyak, tuhsruktu, mwo ke kut som nuke ma Simusla in liye la meac akkalemyeyuk kac.\nMa Simusla akkalemye la ke sie sin meun ma David el lain Mwet Philistia el arulana totola (2 Samuel 21: 15). Ma Simusla akkalemye pac la “A David el fahk nu sin God, “Nga orala ma koluk yohk se. Nunak munas, sisla koluk luk. Ma na lalfon se pa nga orala”(1 Chronicle 21:8). David el ahkuhlen la el nwe totola ac yok ma koluk ku suhfal ma el orella, tuhsruktu, GOD Papa el srak lungse el; ac wehlul ke sripen paye inse ahuhliyak lal tuhkin el orella ma suhfal. Elos mwet Israel elos ahkuhlen pac yok sripaiyel David,…, ac Elos fahk, “Kom pa mwe finsrak lun Israel, ac kut tia lungse kom in wanginla”(2 Samuel 21:17).\n(v. 4): Ouiya se ma Mwet Israel fahk kel David inge, pa David el ahkuhlen ke kacsru yok lun GOD Papa nu sel. Pa el akkalemye ke fus ak ahkosr, “Nga siyuk sin LEUM GOD ke ma se, Ac ma sefanna nga lungsik: Tuh nga in muta in lohm sin Leum GOD in moul luk nufon, In liye kasrpen wolana lal, Ac in siyuk ke koko lal” (Psalm 27:4).\n(v. 5): Fahk se lal David inge akkalemye na paye finsrak lal in muta ye lulinpoh-kuh lun GOD Papa, meyen el ahkuhlen la fihn tia ke kacsru lun GOD Papa nu sel, el luhkun sun ongaiya tari. Pa kalem ke (v.5),\n“In pacl in ongoiya, El fah lisringyuyak; El fah karinginyu in Tempul lal Ac oru tuh nga in moulla fin sie eot fulat”(Psalm 27:5). Ke David el ahkulenak na paye ke karinginyuk lun GOD Papa, pwenang, el arulana suk pa in el pa muhsacehak Tempul Lal, mwet uh in kuh in alu ac akfulatyel. In oana ke Zecharaiah el tu fahk, “Ac fuka lupan wo ac oasku lun acn sac! Mwet fusr ac fah kapak ac fokokoi ke wheat ac wain we” (Zecharaiah 9:17). Kut ouyapac esam kel Joash (sie sin fuhteh lal David) el tuh wukla lom Tempul ke luhsen yeac 6 ke pacl se ma mwet lohkaclok lal sohkol.\n(v. 8): “Ke kom fahk, “Fahsru ac alu nu sik,” Na nga topuk, “Aok, LEUM GOD, nga ac fahsrot”(Psalm 27:8). David el arulana oaru in oru alu lal nu sin GOD Papa ke sripen el ahkulen lupan pakoten lun GOD Papa nu sel. Pwenang, pal el tia ku in som nu in lom sin GOD Papa in oru alu lal, el prue a fahk, “Long, O God, ke pal nga tung, tia ke tung ac keok lun insiyuk uh mukena, tu kom ku pac in lipsre ke suhpar lun puhsrek.” Ouinge, David el ahkulen la pal nukewa ma el faksuhfi in prue nu sin GOD Papa, el ahkuhlen top nuke mwe siyuk lal.\n(v. 9): “Nimet wikinkomla likiyu! Nikmet kasrkusrak sik; Nikmet supwala mwet kulansap lom liki kom. Kom nunu mwet kasru luk; Nikmet fahsr likiyu ku sisyula, O God, Mwet Lango luk” (Psalm 27:9). Inge David el kapsra pal se ma kut wangin liki karinginyuk lun Nina ac Papa Tumasr la ouiyac se inge oana ke kut tuhfacla liki GOD Papa Tumasr in kusrao. Oasr muhkacimtal la se ac oasr nukanla lasr, pwenang el prue ac siyuk sin GOD Papa in tia wukla luhkel ku in tia kasrkusrak sel.\n(v. 10): “Sahp papa tumuk ac nina kiuk elos ku in sisyula, Tusruktu LEUM GOD El fah karinginyu”(Psalm 27:10). Ke pal se ma Nina kiyacsr ac Papa tumasr wangin yoros, GOD Papa el karingin kut.\n(v. 11): “LEUM GOD, luti nu sik ma kom lungsum tuh nga in oru, Ac kolyu ke inkanek wo lom, Mweyen pus mwet lokoalok luk”(Psalm 27:11). David el ahkulen lupan kacsru yok lun GOD Papa nu sel. El etu la fihn tia ke kacsru lun GOD Papa nu sel, el luhkun sun ongaiya ke Mwet lohkalok lal. El ouyapc ahkuhlenak la pal nukewa el oru ma lungse lun GOD Papa; mwe insewowo ac mwo ouiyac sik nu sel ac sucu lal.\n(v. 12): ‘”Nikmet sisyula nu inpoun mwet lokoalok luk Su lainyu ke kas kikiap ac kas in aksangeng”(Psalm 27:12). David el prue ac siyuk tu GOD Papa elan tia ngetla luhkel meyen arulana oasr mwet srungal, ehfin nwe wangin ma el oru koluk nu selos.\n(v. 13): “Nga etu tuh nga fah moul ac liye Woiyen LEUM GOD in moul se inge”(Psalm 27:13). David el etu la oasr ma elya el sun ke moul se inge, tuhsruktu, el asmak in etu la el fihn fahsr ke inkanek lun GOD Papa, el ac fah kutangla ma puspus ma fongulul.\n(v. 14): “Lulalfongi in LEUM GOD. Lulalfongi, ac tia fuhleak. Lulalfongi na in LEUM GOD”(Psalm 27:14). Fus se inge akkalemye lupan lulalfongi lal David ke sripen yok kacsru lun GOD Papa nu sel. Lulalfongi lal David arulana ku ke sripen el etu la nwe oasr mwet lohkaclok lal, GOD Papa el welul in kacrungul ke pal mwo ac pal koluk.\nKONOKON: Mwe lutlut se inge akkalemyeyuk nu sesr ke soko prue lal David su puhlakin lungkulang ac pakoten lun GOD Papa nu sel. David el tuh akmusra la nuke Tokosra lun an Israel ac Juda ke el yeac 16. Tusruktu, el tia muhta ke siyac in Tokosra lal nwe ke el sun yeac 30. Ke pal se ma Tokosra Saul el karingin Mwet Israel ac Juda, el srike pac elan unilyac David. David el etu la sok muhkena pa sripa lal Tokosra Saul. Ke el Tokosra lun Israel ac Juda, sie natul (Absalom) tu suk pa in lohkaclok nu sel. Pa inge kutu ma sik nu sel David su el kutangla; tia na suk in uhpac nu selos ma kacsel ku suk in unilyac. Kutangla lal uh sik ke sripen el kupacsryang nu sin GOD Papa in muta in karinginyuk lal. El akkalemye la pus pal el puhla pac la tia fuhsacsr nu sel, tuh el srike in muhta na ke lulin poh kuh lun GOD Papa. Pa akkalemyeyuk in (Eoksra 3:24-25), “LEUM GOD mukena pa oasr yuruk uh; ke ma inge El na pa mwe finsrak luk. LEUM GOD El wo nu sin mwet nukewa su lulalfongi in El.”\nKulo kaksakin GOD Papa ke mwe lutlut mwo tuku in akasmakinye kut in Muhta na Yurin LEUM GOD lasr ke pacl mwo ac ke pacl koluk.\nPrevPreviousMonday (11/23) Sifac: Lutlut Sin God\nNextWednesday (11/25) Sifac: Lahlmetmet Sin GodNext


BIBLE MUTAL FWACKYUK 1\nNu Sel John\nTukakinyen Ma FWACKYUK Nu Sel John\nBook se inge ke Ma Fwackyuk Nu Sel John tuh simla ke pacl akkeokyeyuk mwet Christian ke sripen lulalfongi lalos ke Jesus Christ, Leum lalos. Mwet se ma sim inge el kena yohk tuh kas lal in akkeye insien mwet su ac riti, ac oru tuh in oasr finsrak ku lalos ke elos ac mutangla mwe keok ac mwe kalya nu selos.\nInkaiyen book se inge fahkak ke aruruma ac mwe akul ac lumah pus saya, ma tuh kalem sin mwet Christian in pacl sac, a mwet saya elos tiana kalem kac. In oana soko on ma pusra uh ac aukoki ac kalweniyuk, nunak yohk in book se inge kalkalwen ke ouiya pus ac ke kain in aruruma pus. Finne tia oana sie nunak lun mwet uh ke lungasyen kalmen book se inge, tusruktu sripa yohk uh kalem na: God El ac fah kutangla mwet lokoalok nukewa lal ac oayapa Satan, kacl Christ, Leum lasr; ac nu selos su oaru nwe ke safla, God El ac fah akinsewowoyalos ke sie kusrao sasu ac sie faclu sasu ke pacl se kutangla se inge aksafyeyukla.\nAruruma se meet ac leta nu sin church itkosr 1:9—3:22\nBook limlim ma oasr sil itkosr kac 4:1—8:1\nMwe ukuk itkosr 8:2—11:19\nDragon soko ac kosro aksangeng lukwa 12:1—13:18\nKutu pac aruruma 14:1—15:8\nAhlu itkosr ke kasrkusrak lun God 16:1–21\nKunausyukla Babylon, ac kutangyukla kosro soko, mwet palu kikiap, ac Devil 17:1—20:10\nNununku safla 20:11–15\nKusrao sasu, faclu sasu, Jerusalem sasu 21:1—22:5\nKas in aksafye 22:6–21\n1 Pa inge ma God El fahkak nu sel Jesus Christ, tuh elan ku in fahkak nu sin mwet kulansap lal ke ma su ac fah sa in sikyak. Christ el akkalemye ma inge nu sel John, mwet kulansap lal, ke el supwala lipufan lal nu yorol, 2 ac John el fahkak ma nukewa ma el liye. Pa inge ma el fahkak ke kas ma tuku sin God me, ac ke ma pwaye su fwackyuk sin Jesus Christ. 3 Insewowo mwet su riti book se inge, ac elos su lohng kas in palu inge ac akos ma simla in book se inge! Tuh apkuran me pacl ac sikyak ma inge nukewa.\nKas In Paing Nu Sin Church Itkosr\n4 Ma sel John, nu sin church itkosr in acn Asia:\nLungkulang ac misla nu suwos sin God, su oasr in pacl inge, ac su nuna oasr oemeet, ac su ac fah oasr ke pacl fahsru; oayapa sin ngun itkosr ye mutun tron lal, 5 ac sin Jesus Christ, mwet loh oaru, su akmoulyeyukyak oemeet liki misa, ac el leum fin tokosra nukewa fin faclu.\nChrist el lungse kut, ac ke srahl su sororla kacsr el tulekutla liki ma koluk lasr; 6 ac el orekutla in sie tokosrai in mwet tol, tuh kut in kulansupu God, Papa tumal. Wolana ac ku in ma lun Jesus Christ nwe tok ma pahtpat ac ma pahtpat! Amen.\n7 Liye, el tuku fin pukunyeng uh. Mwet nukewa ac fah liyal, ac elos su faksilya elos ac wi pac liyal. Mwet nukewa fin faclu ac fah tungel. Aok, ac fah ouinge!\n8 Leum God Kulana, su oasr inge, ac omeet, ac ke pacl fahsru, El fahk, “Nga Alpha ac Omega.”\nSie Aruruma Ke Christ\n9 Nga John, ma liwos su wi kowos fahsr tukun Jesus, ac kut tukeni mongfisrasr in muteng mwe keok su tuku nu sin mwet nukewa in Tokosrai Lal. Utuku nga nu fin tuka Patmos ke sripen nga sulkakin kas lun God ac oayapa ma pwaye su Jesus el fahkak nu sik. 10 Ke len lun Leum, ku lun Ngun ilyak nu in nga, ac nga lohng sie pusra lulap tukuk, oana pusren sie ukuk, 11 su fahk, “Simusla ma kom liye, ac supwala nu sin church itkosr in siti inge: Ephesus, Smyrna, Pergamum, Thyatira, Sardis, Philadelphia, ac Laodicea.”\n12 Nga tapulla in liye lah su kaskas nu sik, ac nga liye nien lam gold itkosr, 13 ac inmasrlon nien lam uh oasr sie ma su oana luman mwet se, ac el nokomang sie nuknuk loes nu ke nial, ac lolani iniwal ke mwe lohl gold. 14 Aunsifal fasrfasr oana unen sheep ku snow, ac atronmutal firir oana e; 15 ac nial saromrom oana bronze su aknasnasyeyukla ac aksaromromyeyukla, ac pusracl oana pusren kof putat. 16 El sruok itu itkosr ke lac paol layot, ac sie cutlass kosroh ma oasr muta luo kac tume liki oalul. Mutal saromrom oana kalem lun faht ke infulwen len uh. 17 Ke nga liyal nga putati nu ke nial oana mwet misa se. Ac el likiya lac paol layot nu fuk ac fahk, “Nimet kom sangeng! Nga mutawauk ac nga oayapa safla. 18 Nga el su moul! Nga tuh misa, a inge nga moul ma pahtpat ac ma pahtpat. Oasr ku luk fin misa ac fin facl sin mwet misa. 19 Ke ma inge, simusla ma kom liye, kewana ke ma in pacl inge ac ke ma ac fah tuku tok uh. 20 Kalmen ma lukma ke itu itkosr ma kom liye ke lac pouk layot, ac ke nien lam gold itkosr uh pa inge: itu itkosr uh pa lipufan lun church itkosr, ac nien lam itkosr uh pa church itkosr.


Saturday (7/30) Kwafeacng Nuh Meet Ke Christ - Word Of Knowledge | USA\nSifac: Kwafeacng Nuh Meet Ke Christ\nMwe Read: Philippi 3:7-14\nMwe read se inge akkalemye ke eklac lun nunak lal Paul tukin Leum Christ El siklac nusel ke fufasryusr lal ke inkanek Damascus (Orekma 9). Paul el sang kewa lulalfongi lal nusin Leum Jesus ac in fasr tukun akwuck ac kolyuck Lal suc ma el oacwacllah pac mu el sie tulik nutin God. Pa inge sie mwenmwen suc ma liksreni na ikullah nunak lal Paul ke sripen lung kulang lun God suc ma srakna akfasryeyuck neke pacl misenge uh. Yohkiyac na pacl se ma mwet se fwakack ma sufal lal ac in suk ke lung kulang se inge. Tukin Leum El siklac nusel Paul, pa inge pacl se ma Paul el ku in akilenaack ma sufal puspus yorol suc ma el pangon mu ma fwal in akfasryeyuck. Orekma sufal lal inge el tufwa ku in akilen lac yohk fototolac lal nuke ma se el pangon mu wo in akfasryeyuck ke pacl meet ah. Ma tuku yohk ke osun se lal Paul nusin Leum inge pa el pulakin ma wolana puspus in el pa kalem ke mukuikui lal. Paye lah oasr puhla lal nuke ma suc el tui in akfasrye, tusruktuh ma inge tia apkuran nuke ma wo suc el pulakin ke moul sasu se lal.\nTia pac na eklac nusesr misenge in kwafeacng in suk ke Leum Christ. Pacl se ma lung kulang lun God putat nufacsr, paye lah arulana pus ma wo e tufwa sikyak. Ma su ma kut pangon mu wo meet, tia fwal nuke moul sasu se in Christ. Moul kin lulalfongi ke Leum Christ ase yohk nusesr in akilen wolana ke kulang lun God. Kut e fwa tia kuh in pulakin moul wo sasu se kut fin sruokyacna moul matu suc kut pahllah ke. Meyen moul sasu in Leum Christ se inge enenu mwet se in kwafeang in fwasr ke akwuck ac kolyuck lun God suc ma enenu in fwal nuke ma suc God El lungse ac akiyac kut in fwasr kac. Ma inge pa akkalemyeyuck ke ma sumusla weang in prue siyuck ke Ngun Mutal in ikacslah mutun insiacsr in kalem kac. Na kut fin oru ouinge, e tufwa oasr kalmeyacn kwacfeacng lun kais sie mwet.\nPrevPreviousThursday (7/28) Mwet In Tahfelah Christ\nNextSanri (7/31) Sulaclah MoulNext


Kahsruh Tuhlihk Nuhtuwos in Oruh Finsrak Wo - Sel Prestuhn Henry B. Eyring\nohktohpa 2012 | Kahsruh Tuhlihk Nuhtuwos in Oruh Finsrak Wo\nKe tuhlihk nuhtihk uh, nga pruhe ke fwackyuck in etuh ohiyac nga kuh in kahsrwelos kais sie in ahkolah nuh ke pacl wo in kuhlwacnsapuh God. Na nga srihke in kahsrwelos liye, finsrak, ac orekma nuh ke ma inge. Nga taflwelah kais sahk soko nuh sin kais sie mukul nuhtihk ke sie mwe sramsram ke ma suhmuhslah ma ahkuhtweyac mwe sang sacohk lalos ac sie petsac ma oacna mwe sang inge. Ye petsac ac kahs uh, nga taflwelah lwen ke kais sie lwen ma kais sie mukul pacptais ac eis akwuck se nuh ke ohfohs luhn pristut, ke luhpahkah tuhlihk sacn ke lwen se inge.\nNga ac fah ahkuhtweyac sahk se nga taflwelah nuh sin kais sie tuhlihk mukul nuhtihk in kahsrwel liye mwe sang luhn nguhn lal ac ma el kuh in oruh in kahsruh orekma luhn Leum. Kowos kuh in moklweyuck in akihlen, oacna nga, mwe sang yohk ac siena ke kais sie mwet fuhsr kowos luhngse ac kol an.\nKe tuhlihk mukul mahtuh se emet nuhtihk ah sun tikin ac Eagle Scout, sie petsac ke eagle tuhkuh nuh ke nuhnak luhk uh ke nga nuhnkuh kacl ac pacl fahsruh lal uh. Kuht muhta fin acn Idaho fototo nuh South Teton mountain, ma kuht tuhkweni fahsr ac liye ke eagle uh sohkwack uh. Petsac se inge use nuh ke nuhnak luhk uh puhla ke kahs lal Isaiah:\n“El ahkkweyaclos suc muhnahs ac tohtohlah.\n“Finne elos suc fuhsr uh kuh in tohtohlah ac ikori:\n“Finne elos suc fihliyac luhlahlfongi lalos in Leum God el ac fah ahksasucye kuh lalos. Elos fah sohkwack ke paho sohksohk oacna eagle uh, elos fah kahsruhsr ac tiac tohtohlah; elos fah fahsr ac tiac muhnahslah.”1\nNa, ke mukul nahtuhsr ma mahtuh emet, kuht tui tilac fahsr ye finohl South Teton ke srihpen tuhlihk mukul se nuhtihk ah ullac kac. El kena tui. El fahk, “Yac nga ac ahsor pacl nuh kwewa lah kuht tiac sun acn e lucng? Pahpah, kom kuh in som—nga sruhnga kom in suhpwacrlac.”\nNga topuk, “Nga tiacna suhpwacrlac, ac wacngihn pacl kom ac auli kac. Kuht ac esam pacl nuh kwewa lah kuht tuhkweni fanyak.” Fin sahk se lal ah, nga taflwelah eagle se ac suhmuhslah “Fin Paho Sohksohk luhn Eagle uh.”\nKe yac somlah, tuhlihk mukul se nuhtihk ah sohkwack nuh lucng oacna sie misineri yohk likina nga finsrakkihn uh. Ke mwe srihke luhn misin uh, kuhtuh ma el puhlakihn uh luhman upaclaclac. Nuh sin tuhlihk mukul suc kowos kahsruh, sahp, oacna nuh sin tuhlihk mukul se nuhtihk an, Leum El ac kahsrwel in sun acn lucng in luti wosasuc an ke siena kahs yohk likina nga pahngohn el kuh uh. Kowos fin srihke ke kuhtwena mukul fuhsr in suk ke ohiyacn pristut lal, nga olwelah nuh suwos lah Leum El ac fahk nuh suwos ma nuh kwewa kowos enenuh an. Sahp tuhlihk mukul uh oasr ohiyac yohk likina ma Leum El ac ahkkahlwemye nuh suwos uh. Kahsrwel in oasr finsrak yohk.\nMukul fuhsr kowos ac ahkkweye uh ac sahp luhman muhnahs ac tiac luhman oacna mwet kuhlwacnsap kuh ke pristut. Sie tuhlihk mukul nuhtihk sahyac el mwekihn na pwacye lah el tiac fahsr nuh ke stoh ac sramsram nuh sin sie mwet liyacacng stoh uh. El sahngweng ac nga elyah ke nga pruhe ke pacl fahsruh ke pristut lal an. Nga nuhnkuh ke el ac wi misin—ma inge tiac luhman wo. Nga kolyuck nuh ke ma suhmuhslah oasr ke Soakas: “Mwet koluk uh kahing finne wacngihn mwet ukwaclos, ac sie mwet suwohswohs el puhlaik oacna soko lion.”2\nNga taflwelah “Puhlaik Oacna Soko Lion” ke sahk se lal an, oasr ten ke petsac luhn insifacn lion ngihrngihr soko. Ke misin lal ac yac pucspucs tokoh, el ahkfalye finsrak luhk. Tuhlihk mukul mwekihn se met nuhtihk ah luti wosasuc ke kuh yohk ac puhlakihn ma sensen uh ke puhlaik. El ahkfokokoyeyucklac ke kunohkohn lal in kahsruh Leum.\nMa inge kuh in sikyak nuh sin mukul fuhsr nuh kwewa kowos kol an. Kowos enenuh in muhsaheack luhlahlfongi lalos lah Leum el kuh in ekuhluhllah nuh ke sie mukul fuhsr in kuhlwacnsap likina tuhlihk mukul mwekihn se kom liye ingena uh.\nKuht etuh lah Leum el orwaclah mwet kuhlwacnsap Lal in kuh. Mukul fuhsr Joseph suc liye God suc Pahpah ac Wen Nahtuhl, Jisus Kraist, ke sie insack el eklac nuh ke sie mukul fokoko ke nguhn. Parley P. Pratt el liye lah ke Mwet Pahluh Joseph Smith el tulokihn mwet topang suc sruokilyac ke acn kaclpous. Elder Pratt el suhmuhslah:\n“Tiac paht el tuyak, ac sramsram ke puhsrwen puhlahl, kuh oacna soko lion suc wohwohn, fahkwack, ke kahs nga kuh in esam, kahs inge:\n“‘KALIYAC INWACLUMTACL, mwet koluk luhn hell. Ke inen Jisus Kraist nga kai komtacl, ac sapkihn komtacl in tui; Nga sruhnga in moul sie minit sahyac ac lohng kahskahs koluk inge. Tulokihnyac kain sramsram ingacn, kuh komtacl kuh nga ac misac INGENA!’”\nKe puhlakihnyuck ingacn, Elder Pratt el suhmuhslah, “Nwacsnwacs ac wolacna nga liye pacl sefanna, ke el tu ke sein, ke fong, lun sie acn in kaclpous ke inkucl se fin acn Missouri.”3\nLeum El ac sang pacl wo nuh sin mwet kuhlwacnsap suwohs Lal in kuh oacna lion uh ke elos sramsram ke Inel ac oacna mwet loh ke pristut Lal uh.\nSie tuhlihk mukul sahyac, ke el fuhsr, oasr u luhlahp ke kawuck suc luhngse weluhl. El suhmaht ke kawuck nuh sin mwet uh. Ke nga pruhe ac srihke in liye ma el kuh in sang nuh ke tohkohsrahi luhn God, nga puhla lah el ac us kuh in orwacni mwet ke luhngse ac tuhkweni.\nMa se inge kolyuc nuh ke Doctrine and Covenants ma sramsramkihn elder luhn pristut suc srihke in muhsahi Sion fin acn Missouri in ahkfuhlwactye lihpufacn suc liye orekma lal. Ma inge enenuh kihsac yohk. Fwackyuck oasr ke Doctrine and Covenants uh fahkwack lah ke kuht insewowo ke srihpen fahkwack luhlahlfongi ma kuht fahkwack ac fahkwack luhlahlfongi lasr ma sihmlac inkuhsrao tuh lihpufacn uh kuh in riti, ac lihpufacn uh kuh in enganwack suwos, ac ma koluk lasr fah eis nuhnak muhnahs.4\nKe lusen sahk taflah luhn tuhlihk mukul se nuhtihk ah, nga taflwelah “Lihpufacn uh Enganwack Sum.”\nOhiyac wo luhn tuhlihk mukul se inge in kai mwet uh som ahluhkwelah yac in lutlut lal an. Ke mwet suc sruok pristut uh, el oraclah mukwikwi luhn stek nuh sin mwet fuhsr tuh sang luhlahlfongi fal la in kampare ac kuhtanglah pacl upac uh. Ke el muhsahi luhlahlfongi ke mwet fuhsr inge, el kahsruh muhsahi u srihsrihk luhn Sion ke siti luhn acn Macrike. Ke taflweyuck sac, oasr lihpufacn suc ukuk tuhram, suc sahp tiac pa elos oruh ah, tuhsruhktuh fihsracsr in taflwelah mwe ukuk se likina sie wowoyak.\nLihpufacn uh enganwack ke mwet kol luhn pristut fin facluh nohfohn muhsahi Sion ke ward, stek, ac misin lalos an. Ac elos fah enganwack ke mukul ac muhtwacn fuhsr kowos kahsruh muhsahi Sion ke kuhtwena acn elos oasr we ke kuhtwena ohiyac elos moul kac. Sion oasr ke mwet suc oracni ke wuhlweacng ac luhngse. Nga suli kowos in kahsruh mwet fuhsr lowos an in wi.\nNuh ke sie tuhlihk mukul nuhtihk ah, nga moklweyuck in taflwelah faht—pa inge, faht ke kuhsrao—se ac kahs ma tuhkuh ke pruhe luhn Mwet Lahngo: “Pa Inge Moul Ma Pahtpaht.” Ke sahflahiyacn moul Lal, Mwet Lahngo El Pruhe nuh sin Pahpah Tuhmwacl:\n“Pa inge moul ma pahtpaht, in etwekom, God pwacye sefanna, ac in etuh Jisus Kraist, suc kom suhpwacma.\n“Nga fahkwack tari wolacna lom nuh facluh, ke nga ahksahfyelah orekma ma kom use nuh sihk in oruh.”5\nTuhlihk mukul se nuhtihk uh el sang kuhlwacnsap luhn pristut ke acn luhlahp tolu tuhsruhktuh ma yohk srihpac se emet pa nuh ke lohm sel ac sucu lal. El oraclah moul lal kaclos. El orekma fototo nuh lohm ah, ac el fohlohk pacl puhs in wi muhtwacn kiyacl ac tuhlihk fuhsr nahtuhl ke pacl in mongo. Sucu lal an muhta fototo nuh sel Tahmtahel Eyring ac nga. Elos karihngihn acn lasr oacna acn lalos sifacna. Mukul se nuhtihk inge tiac moul in eis moul ma pahtpaht muhkwena tuhsruhktuh oacyacpac na in moul yurin mempucr ke sruikihn luhn sucu lal pac suc el oracni nuh sel.\nMoul ma pahtpaht pa in moul ke ma sefanna, ke sucu, yurin Pahpah, Wen, ac Nguhn Muhtahl. Moul ma pahtpaht tuhkuh ke ohiyac sefanna ke ki luhn pristut luhn God, ma fohlohkihnyuckyak sel Mwet Pahluh Joseph Smith. In kahsruh mwet fuhsr in oasr finsrak ma pahtpaht in eis ma inge pa mwe sang yohk emet kowos kuh in sang nuh selos an. Kowos ac oruh ke srihkasrak lowos ke sucu lowos. Sahp mwet suc kowos kol uh wacngihn sucu la ke Alu uh, tuhsruhktuh nga kaifwe kowos in kahsrwelos puhla ac kena luhngse luhn sucu ke kwewana acn inkuhsrao ac facluh.\nLusen sahk nga sramsram kac uh tiac ohiyac sefanna in kahsruh mwet fuhsr in akihlen ma yohk God el liye kaclos ac ma lalos tohkoh ac kuhlwacnsap sefanna El ahkolah in sang nuh selos. El ac kahsrwe kowos in liye ohiyac in oruh nuh sin tuhlihk nuhtuwos ac tuhlihk fuhsr sahyac kowos kol an. Tuhsruhktuh ke kowos srihke in sifacna kahlwem kac ke pacl fahsruh se inge ac sramsramkihn nuh sin mwet fuhsr uh sie sin sie, kowos ac fah etuh lah God El luhngse kais sie tuhlihk Nahtuhlos ac El liye mwe sang siena ke kais sie selos.\nOacna pahpah se nga ahkinsewowoyeyuck in liye ma yohk ke tohkohsrahi luhn God nuh sin tuhlihk muhtwacn nuhtihk pac oacna tuhlihk mukul nuhtihk uh. Ke nga suk kolyuck ke pruhe, ahkkahlwemyeyuck nuh sihk ohiyac wo in kahsruh tuhlihk muhtwacn nuhtihk uh in akihlen luhlahlfongi luhn God el sang nuh selos oacna sie mwet in kuhlwacnsap suc kuh in muhsahi tohkohsrahi Lal.\nKe tuhlihk muhtwacn nuhtihk uh fuhsr ah, nga liye lah kuht kuh in kahsruh mwet sahyac puhla luhngse luhn mwet suc som liki moul se inge tari, nuh ke fihl puhkantwen. Nga etuh lah luhngse tuhkuh ke kuhlwacnsap ac moklweyuck finsrak ke moul ma pahtpaht uh.\nKuht in muh kuh in taflwelah sahk in orek fuhlao ma kuht sang fuhlao nuh kac ac tuhkweni in sang nuh sin mwet lolacp, katinmas, ac sucu uh. Kahs nga taflwelah nuh ke kais sie sahk fahk muh, “J’aime et J’espere,” kahs France ke “Nga luhngse ac nga finsrak.” Mwe loh ke mwe sang luhn nguhn sifacna tiac oasr ke sahk soko muhkwena tuhsruhktuh yohk na ke pacl kuht sang sahk ingacn nuh sin mwet suc enenuh, mwet suc puhla kweok kuh tuhlac, ahkkweye lah luhngse luhn Mwet Lahngo ac Iwaclah Lal kuh in oraclah finsrak suwohswohs ac kahlwem. Pa inge moul ma pahtpaht nuh sin tuhlihk muhtwacn nuhtihk ac nuh sesr kais sie uh.\nIngena, sahp kowos nuhnkuh, “Tamuhlwel Eyring, yac kom fahk lah kuht enenuh in etwaclah ohiyacn taflwelah?” Top uh pa moh. Nga etwaclah ohiyacn taflwelah sin mwet kuhlwacng ac luti wo, ke pacl sacn Elder Boyd K. Packer. Ma nuh kwewa nga etwaclah ke mwe sang se inge tuhkuh ke mwe luti lal. Inkuhsrao muhkwena kuh in sang mwet luti ohinge oacna Prestuhn Packer. Tuhsruhktuh oasr ohiyac puhspuhs kowos kuh ekuhllah insiyacn tuhlihk uh sahyacn taflwelah kuhtuh sahk uh nuh selos.\nNuh ke mwe srihkasrak, technology in sramsram sasuc uh lwelah mwet in akacsruhi pweng ke luhlahlfongi ac finsrak ke acn loes infulwacn kuht, sa ac srihk kuh wacngihn molo. Muhtwacn kiyuck ah kahsrweyuc in oruh ma se inge. Kuht muhtwacwacack in sramsram ke tacluhfon uh yurin tuhlihk nuh kwewa nahtuhsr kuht kuh in ohsun. Kuht siyuck selos in akacsruhi mwe sramsram ke ma wo lalos ac kuhlwacnsap elos oruh uh. Kuht oacyacpac solwaclos in suhpwacma petsac ke mukwikwi lalos uh. Kuht orekmakihn petsac inge in ahkuhtweyac kuhtuh kahs. Kuht sang sie kuh luo fuhs ke Puk luhn Mormon. Sahp Nephi ac Mormon tiacna arlac pwacrkihn ohiyac luhn nguhn ke ma suhmuhslah lasr kuh kuh srihsrihk in oraclah ma se kuht pahngohn “Mwe Sihm luhn Sucu: Puhlwet Srihk uh.” Tuhsruhktuh Tahmtahel Eyring ac nga ahkinsewowoyeyuck ke orekma lasr. Kuht puhla moklweyuck in sulwaclah kuhtuh fuhs ke ma suhmuhslah ac pweng srihsrihk ke luhlahlfongi kuht suhmuhslah uh. Ac kuht liye mwe loh ke moul lalos forlah nuh sesr ac nuh sin Mwet Lahngo an lucng.\nOasr ohiyac sahyac in kahsruh mwet sahyac; kowos kahsruh puhs selos tari. Ke kowos pruhe ac riti ma suhmuhslah ke sucu kowos oraclah mwe esamyac yohk ac eklac luhn insiyaclos likina ma kowos akihlen ingena. Finne wi mukwikwi luhn facluh, oacna wi sritacl kuh liye petsac tuhkweni, kuh in ekuhllah insiyacn tuhlihk se. Mukwikwi uh pa tiac yohk srihpac uh tuhsruhktuh puhla ma tuhkuh ke kowos oruh uh. Nga konwacack ohiyac wo in etuh fin mukwikwi wo kuh koluk in ekuhllah moul luhn mwet fuhsr. Pa in lwelah elos in sulwaclah ma elos kena oruh tuh elos in puhla pa mwe sang sin God. Nga etuh lah ma inge kuh in sikyak ke etuh luhk sifacna.\nKe nga wi tikin ke nga sun yac 12, nga muhta fin acn New Jersey, mael 50 liki New York City. Nga finsrak ngan sie mwet in yakyu suhmaht. Pahpah tuhmuhk el insese in usyuc in liye sie sritacl ke Yankee Stadium, mahtuh se fin acn Bronx. Nga kuh in srwackna liye srihngsrihng ke patta sac ke Joe DiMaggio el sruhnguhllah omran se nuh ke siyac in muhta ke center field wi pahpah tuhmuhk ah muhta siskuck., pacl sefanna kuht som tuhkweni nuh ke sritacl luhn yakyu ke major league.\nTuhsruhktuh sie pac lwen yurin pahpah tuhmuhk ah ekuhllah moul luhk uh ma pahtpaht. El usyuc liki acn New Jersey nuh ke sie lohm sin patriarch fin acn Salt Lake City. Nga tiacna liye mwet sac met. Pahpah tuhmuhk ah fihliyucwi ke sruhnguhl ah. Patriarch sac suli ngan muhta ke sie siyah, fihliyac pahol fin sifuck, ac use sie mwe insewowo ma mwe sang sin God wi fahkwack se inge ke kena yohk luhn insiyuck.\nEl fahk lah nga pa sie suc wi sramsram ohinge, “Insewowo elos suc akiwe mwet uh.”6 Nga lut na pwacye lah sie mwet suc nihkihnyuc kuh in etuh insiyuck lah nga muhtwaclihk in liye infuckihl se ma kain usrnguck inge kuh in sikyak. Mwe insewowo ke ma nga kuh in oruh ingacn ekuhllah moul luhk, pahyuck luhk, ac kuhlwacnsap ke pristut luhk uh.\nKe ma sikyak ah ac ma tohkoh, nga kuh in fahkwack lah mwet nuh kwewa tiac eis mwe sang nuh kwewa. Oasr mwe sang puhkantwen, ac mwet nuh kwewa eis mwe sang se sin Nguhn luhn God.7\nKe Leum el ahkkahlwemye mwe sang se nuh sihk, nga kuh pac in akihlen ac ahkolah pacl wo in orekmakihn ma se inge in kahsruh mwet suc nga luhngse ac kuhlwacnsapuh uh.\nGod El etuh mwe sang lasr. Nga kaifwe kowos ac nga in pruhe in etuh mwe sang kuht eis tari, in etuh ohiyac kuht kuh in ahkfokokoyaclos, ac akihlen pacl wo in kuhlwacnsapuh mwet sahyac ma God El use nuh sesr. Tuhsruhktuh yohk liki nuh kwewa, nga pruhe tuh kowos in moklweyuck in kahsruh mwet sahyac konwacack mwe sang sacohk lalos sin God in kuhlwacnsap.\nNga olwelah nuh suwohs lah kowos fin siyuck, kowos ac fah ahkinsewowoyeyuck in kahsruh mwet sahyac in ahkfalye ma elos kuh, in kuhlwacnsapuh mwet elos kol ac luhngse. Nga fahkwack nuh suwohs lah God El Moul, Jesus El pa Kraist, pa inge pristut luhn God, ma kuht sruok, ac God El ahkoekuhtlac ke mwe sang yohk in Kuhlwacnsapuhl yohk likina finsrak lasr uh. Ke inen Jisus Kraist, amen.\nPiyac Fahsuc Sac?\nLiye Doctrine and Covenants 62:3.\nLiye Doctrine and Covenants 46:11.\n“Tuh Nga in Kuh in Kohlma Mwet Nuhkwewa nuh Yuruk”\nKom in Kuh ac Puhlaikna\nTu yurin Mwet Kol luhn Alu uh


Monday (7/25) Karunginyuk Ke Christ - Word Of Knowledge | USA\nSifac: Karinginyuck Ke Christ\nMwe Read: John 17:1-6, 12-15\nDcns. Sepe Kilafwasru\nMe luti se inge sikyak ke week safla lun Jesus in an Jerusalem ac an apkuran nu we. Ke me rid se inge John el srumun ke nunak lun Jesus nusin met tuma lutlut Lal ke fong se tukakinyukyak El. El sang kahs in akoelosla ac akpulaikyalos ke eku se ma srue El.\nTukin El sramsram nu selos, El prue kal sifwana a ke met tumal lutlut Lal.Kusen prue se Lal inge arulana akkalemye amai ku meun inmasrlonn ku lun fwalu(Setan) a ku lun God. Elos su ma lun fwalu, a elos su kolyuk sin God.\nEl prue siyuk tu God lan karungin met Lal nukewa liki ku lun Satan. God lan sang kuh Lal in srelosla, aknasnasyalos ac akmutalyalos in fal nu ke ma paye lun God. Oayapa elos in etu ke God paye sefanna ac ke Jesus Christ wen natul su El supama na fwalu suc ase moul ma patpat nu sesr met u.Moul ma patpat tuku nu sin kais sie ke pal se el kupasryang nu sin God ke lulafongi lal ke Jesus Christ.\nJesus sifwana El akkalemye in me read se inge lah meet liki El tuku nu fwalu, El muta yurin God Papa, Tusruktu in pal se inge ke El oasr fwalu, El aksafyela mission se Lal inge, ac El siyuk tu God Papa tumal in folokonulla nu ke an sel in Tokosrai Lal.\nKe luti lun Jesus nukewa sie ma El sramsramkin yok na pa engan. Key nuke moul engan tuku ke kupasr paye lun sie met nu sin Christ. Ke pal se met se el kupasryang ke insiacl paye nu sin God, na el tufa ku in pulakin karunginyuk mwowo lun God nu sel, oana ke akkalemyeyuk ke sifwa se inge. “Karunginyuk ke Christ.”\nPrevPreviousFriday (7/22) Sifac: Kahsruh Sin God\nNextTuesday (7/26) Akmoulyeyuckyak Ke ChristNext


Sie Tokosra 14 - BIBLE MUTAL\nSie Tokosra 14\n1In pacl sacn Abijah, wen natul Tokosra Jeroboam, el mas.\n2Jeroboam el fahk nu sin mutan kial, “Ekulla lumom in tia akilenyuk kom, ac fahla nwe Shiloh, nu yen mwet palu Ahijah el muta we, mwet se ma tuh fahk lah nga pa ac tokosra lun Israel.\n3Us singoul srukwal in flao, kutu cake, ac soko sufa in honey nu sel, ac siyuk lah mea ac sikyak nu sin wen se nutiktal inge, na el ac fahkot.”\n4Ouinge mutan sac som nu Shiloh, nu yen sel Ahijah. Ahijah el tia ku in liye mweyen el matuoh.\n5LEUM GOD El fahkang nu sel Ahijah lah mutan kial Jeroboam ah tuku in siyuk sel ke wen se natul su mas. Ac LEUM GOD El fahk nu sel Ahijah ma elan fahk. Ke mutan kial Jeroboam ah sun acn we, el oru in mu siena mutan pa el.\n6Tuh ke Ahijah el lohng ke el utyak ke mutunoa, el fahk nu sel, “Utyak. Nga etu lah mutan kial Jeroboam pa kom. Efu ku kom oru in mu siena mwet pa kom? Oasr pweng koluk nu sum.\n7Folokot fahk nu sel Jeroboam lah pa inge ma LEUM GOD lun Israel El fahk nu sel: ‘Nga sulekomla inmasrlon mwet uh, ac oakikomi in leum fin mwet luk Israel.\n8Nga eisla tokosrai liki fwilin tulik natul David ac usot nu sum, tuh pa kom tiana ou David, mwet kulansap luk, su arulana inse pwaye nu sik ac akos ma sap luk ac oru ma nga insewowo kac mukena.\n9Ma koluk kom orala uh arulana koluk liki ma mwet nukewa su tokosra meet liki kom orala. Kom sisyula ac akkasrkusrakyeyu ke ma sruloala pukanten kom orala, ac ke mwe alyalu ma orekla ke osra.\n10Ke sripa inge, nga ac fah kunausla fwilin tokosrai lom, ac uniya mukul nukewa nutum — mwet matu ac mwet fusr oana sie. Nga ac fah sukela sou lom, oana ke mwet uh puokla fohkon kosro.\n11Kutena mwet in sou lom su ac misa in siti uh, ac fah mongola sin kosro ngalngul, ac kutena su misa likin siti uh, ac fah mongola sin won vulture. Nga, LEUM GOD, fahk ouinge.’”\n12Ac Ahijah el sifilpa fahk nu sin mutan kial Jeroboam, “Folokot nu yen sum. Pacl se na kom utyak nu in siti srisrik sac, wen nutum el ac misa.\n13Mwet Israel nukewa ac fah asor kacl ac piknilya. El mukefanna sin sou lal Jeroboam pa ac wo ouiya pukpuki, mweyen el mukena pa LEUM GOD lun Israel El insewowo sel.\n14LEUM GOD El ac oakiya sie tokosra lun Israel su ac fah wotela tokosrai lun Jeroboam.\n15LEUM GOD El ac fah kalyei Israel, ac Israel ac fah kusrusrsrusr oana soko loa in soko infacl srisrik. LEUM GOD El ac fah fusak mwet Israel liki facl wowo se su El sang nu sin mwet matu lalos, ac El ac fah akfahsryeloselik nwe yen loessula alukela Infacl Euphrates, mweyen elos purakak kasrkusrak lal ke elos orala ma sruloala ke god mutan Asherah.\n16LEUM GOD El ac fah sisla mwet Israel mweyen Jeroboam el orekma koluk, ac el kolla pac mwet Israel in oru ma koluk.”\n17Mutan kial Jeroboam el folokla nu Tirzah. Pacl se na ma el utyak nu in lohm sel ah, na wen se natul ah misa.\n18Mwet Israel elos asor na kacl ac piknilya, oana ma LEUM GOD El fahk ke pusren mwet kulansap lal, Ahijah mwet palu.\n19Ma nukewa saya ma Tokosra Jeroboam el orala, ke mweun lal ac ouiyen kolyuk lal, ma inge nukewa simla oasr in Sramsram Matu Ke Tokosra Lun Israel.\n20Jeroboam el tokosra yac longoul luo. El misa ac pukpuki, ac Nadab, wen natul, el aolul in tokosra.\n21Rehoboam, wen natul Solomon, el yac angngaul sie ke el tokosrala lun Judah, ac el leum ke yac singoul itkosr in acn Jerusalem, siti se su LEUM GOD El tuh sulela inmasrlon acn nukewa lun Israel tuh in acn se mwet uh in alu nu sel we. Nina kial Rehoboam pa Naamah, sie mutan Ammon.\n22Mwet Judah elos oru ma koluk lain LEUM GOD, ac oru ma su purakak kasrkusrak lal lainulos yohk liki ma mwet matu lalos nukewa tuh oru meet lukelos.\n23Elos musaela nien alu nu sin god sutuu, ac tulokunak sru eot, oayapa ma sruloala kacl Asherah, tuh elos in alu nu kac fineol uh ac ye lulin sak uh.\n24Ma se ma koluk liki nukewa uh pa oasr mukul ac mutan su muta in nien alu lun mwet pegan ac orek kosro ac eis moul kac sin mwet su utyak nu we. Mwet Judah elos oru kain in mwe akmwekin yohk nukewa, su tuh orek sin mwet ma LEUM GOD El tuh lusla liki facl sac ke pacl se mwet Israel elos utyak nu we.\n25In yac aklimekosr ke pacl Rehoboam el tokosra, na Tokosra Shishak lun Egypt el tuku mweuni acn Jerusalem.\n26El usla mwe kasrup nukewa in Tempul ac in lohm sin tokosra, weang pac mwe loeyuk gold ma Solomon el tuh orala.\n27Na Tokosra Rehoboam el orala pac kutu mwe loeyuk ke bronze in aolla ma inge, ac el sang nu sin mwet mweun su topang mutunoa nu ke inkul fulat sin tokosra tuh elos in liyaung.\n28Pacl nukewa ma tokosra el ac som nu in Tempul, mwet topang uh ac us mwe loeyuk inge, na sifilpa folokunla nu infukil sin mwet topang uh.\n29Ma nukewa ma Tokosra Rehoboam el orala simla oasr in Sramsram Matu Ke Tokosra Lun Judah.\n30In pacl se inge nufon, Rehoboam ac Jeroboam nuna amweuni sie sin sie.\n31Rehoboam el misa ac pukpuki inkulyuk lun tokosra in Siti sel David, ac Abijah wen natul, el aolul in tokosra.\n< Sie Tokosra 13\nSie Tokosra 15 >


Tuesday (5/19) Sifac: Ma Na Srisrik Se, A Konkin Ke Ma Lulap - Word Of Knowledge | USA\nSifac: Ma Na Srisrik Se, A Konkin Ke Ma Lulap\nMwe Read: James 3:1-5\nMwet sap wiyen Jesus, Tamulel James el luti kut ke mwe lutlut se inge, kut in etu la lohosr (our tongue) nwe srik, tusruktu, pacl se orekmakinyuk in kas la uh; kuh in muhsacehack mwet se, ac kuh pac in kuhnwaohsla pac nunak lun sie pac mwet wiyesr. Kut in arulana nunkehack ac nunkehla ke pacl se kut orekmakin lohosr uh.\nMwet sap James el ke kut in esam la ma kut fahkla ac ma kut tia fahkla, tukeni na yok sripa. El sifwil pac akasmakinye kut la arulana yok sripa kut in tahkunla akwoyac mwe fahkak lasr uh, ac kut in orella fahkak lasr uh in kalem, oasr kaclmeh, ac in tehsisr nuke ma oasr ye mutacsr uh. Kut in arulana sensekin luhkin pihsacsr in tia rehlac nuke lehsrik, sramsram suhfal ke mwet wiyesr, konkin, akmel, kucnehak, ehyense koluk, luti koluk, lacesla, tohrkaskas, wentehisr i ma konacsr ac kas kikiap. Ma inge kewa ku in sik, ac fihn kut tia karingin orekmakinyen lohosr. Na mwe fahk se inge som yok nu sin mwet ma orekmakin loho na yok, pa kut ahkuhlen selos ma pang nuke orekma lun mwet luti uh.\nSie orekma ma Mwet uh orekmakin lohosr yok nukac pa luti (teaching) uh. In pacl nukewa ma Mwet sap James ac Mwet tuma lutlut elos oru luti lalos, arulana oasr pac saya ma srike pac in wi fahkak. Arulana yok ahkulenyen Mwet luti uh pac yurin Mwet Jew, pwenang elos ahsro pac kainin kunokon inge.\nKainin konokon ke luti inge pa Mwet sap James ac Mwet tama lutlut wiyel elos akfahsrye in oana ke Wen nutin GOD Papa el lohtelos kac ke el luti pac ke El srack mol muta yorolos. Paye la oasr pac selos ma tia lungse ke elos luti uh, tusruktu kunokon in luti uh arulana suhsackinyuk pac sin Mwet Jew kuh yoros pac misenge. Nga kuh pac in fahk muh, kut mwet uh lungse luti, ah oana kut in srunga pac mwet u in luti kut. Tusruktu, kut fihn nu nu srihnenyack in mwet luti se, lela kut in prue ac siyuk ke kacsru lun GOD Papa in kol kut ac in lohang in lohtehla pac ke ma Mwet sap James el sensenkin nu sin Mwet luti nukewa ke Kahs mutal lun GOD Papa.\nMwet sap James, el akasmakinyelos ma wi luti, ku elos pac saya ma ahkoho in wi luti la; orekma na uhtuftuf se inge arulana yok pac mwetahlos ma ac tia karingin fahkak la. Sripac yok san pa, ma nukewa ma fahkyukla ac tuhtafla sin sie mwet luti el sang kas in muhsacehack ac kas ma mwet uh enenu in long ac orekmakin. Kalmweyac pa el kacpsra nuke “Kut kapriya mwe kuhf se nu in oalin horse uh in sang kifasul elan akos kut ac fahsr nu yen kut lungse fahsr nu we” (James 3:3). Kaclmeyen mwe kuhf se nu in oalin horse soko ingan pa kas ma kut mwet luti fahkla ma ac tu sang nunak in kuhfacla inkanek lun kais sie mwet ma lipsre luti lasr.\nIn ouiyac se pa na ingan, Mwet sap James El akulen sie kitin mwe ikwik na srisrik ke soko oak nes lulap ma captain se kac kuh in orekmakin nuke an ma el lungse kifasla oak soko an nu we. Ouiyac se ingan pa akkalemye la loun mwet se nwe srik, tusruktu ma ohtuhla ke ahlul ku in kifasla inkanek lun kais sie mwet.\nPa ingan sripa yok lal Mwet sap James, tamulel lun Christ in orella kas na ah lal in karingin kut Mwet ma puhtatyang nuke konokon se inge misenge. Pwenang, ac fihn pa nuke fahkak ke Kahs lun GOD Papa, kut enenu in arulana kalem ke mwe luti lasr, mwetah ma ac ku in sik nu sesr kac; fah kut wi lacskackin nu sin mwet lilu ac lulu ke Kahs Mutal lun GOD Papa. Ke nga tahfuh ouinge, ngan sismouk pac la nga sie suwos ma wi pacr in fahkak ke Kahs In Kol (site) se inge, ke sripen nga suk ac ngosrngosrla in luti Kas kawil lal in BIBLE Mutal natusr, wi prue ac siyuk ke kasru lal pwe nga na len in ahse nu sik mwe fahkak lal, meet liki nga orella mwe fahk luk, oana ke nga lacsrkackin nu suwos inge. Ac fihn kut puhla mu ngun mutal lun GOD Papa Tumasr pacngon kut in wi tahfehla ke Kahs Mutal lal, lela nu sesr in tia ahlohlo. Luti ke Kahs Mutal lun GOD el ma nu yok sripa se. Ma Simusla fahk, “Kas lom lam nuke niuk Ac kalem nuke inkanek luk”(Psalm 119:105).\nAc Kas lun GOD Papa ac lam nuke niyesr fuhkac, ah fihn wangin Mwet ahkuteyac nu sesr. Pa akkalemyeyuk pac ke ma Simusla uh “Na mwet fulat sac fahk, “Nga ac kalem fuka fin wangin mwet aketeya nu sik?\nKulo ma lulap ke mwe lutlut mwo in luti kut kewa,\nPrevPreviousMonday (5/18) Sifac: Oru Tu Kowos In Lohng Pusren God\nNextWednesday (5/20) Sifac: Kain In Kahs Nukewa, Sie Pusra LulapNext\nKulo LM Driskell ke akkuteya se pac inge. Kom ikasla nunak lasr uh in sifwil pac nunku orekmakin yet lohohsr. Kuht inge kalem kac lah ma na srisrik se inge (tongue) kuh in kasrpweack mwet se in oralla ma wowo puspus ac oacyacpac kuh in kuhnahoslah finsrak lun mwet in oralla mwet se in mwet wangin sripac se. Ke ma inge oru kuht arla enenu na paye in karuhngunack ma kut fwak uh.


BIBLE MUTAL LUO SAMUEL 7\n☰ LUO SAMUEL 7 ◀ ▶\nKas Lal Nathan Nu Sel David\n(Sie Chronicle 17:1–15)\n1 Tokosra David el muta okak in lohm sin tokosra, ac LEUM GOD El karinganulang liki mwet lokoalok lal nukewa. 2 Na tokosra el fahk nu sel Nathan mwet palu, “Inge nga muta in sie lohm musala ke sak cedar, a Tuptup in Wuleang lun LEUM GOD oan in lohm nuknuk se!”\n3 Nathan el topuk, “Oru ma nukewa ma kom nunku an, mweyen LEUM GOD El wi kom.” 4 Tusruk in fong sac LEUM GOD El fahk nu sel Nathan, 5 “Fahla fahk nu sel David mwet kulansap luk, lah nga fahk, ‘Tia kom pa mwet se ac musai sie tempul nu sik nga in muta loac. 6 Oe ke pacl se nga molela mwet Israel liki facl Egypt ah me nwe inge, nga soenna muta in sie tempul. Nga fufahsryesr na ac mutana in lohm nuknuk. 7 In fufahsryesr luk nukewa yurin mwet Israel, wanginna pacl nga tuh siyuk sin mwet kol su nga sulela ah lah efu ku elos tia musaela sie tempul ma orek ke sak cedar ah sik.’\n8 “Ouinge fahk nu sel David mwet kulansap luk, lah nga, LEUM GOD Kulana, fahk nu sel, ‘Nga eiskomla liki liyaung sheep inimae, ac oru tuh kom in leum fin mwet luk, mwet Israel. 9 Nga tuh wi kom yen nukewa kom fahla nu we, ac nga tuh kutangla mwet lokoalok lom nukewa ye motom. Nga fah oru kom in pwengpeng oana mwet kol fulatlana fin faclu. 10 Nga tuh sulela sie acn nu sin mwet luk mwet Israel, ac oakelosi we tuh elos in ku in muta ke acn selos sifacna, ac tia sifil aklokoalokyeyuk. Mwet koluk fah tia sifil akkeokyalos oana meet 11 ke pacl lun mwet nununku ah me, su nga tuh pakiya tuh elos in kol mwet luk mwet Israel. Nga wulela nu sum lah nga ac karingin kom liki mwet lokoalok lom nukewa, oayapa nga fah oru in oasr tulik nutum. 12 Ke kom ac misa ac pukpuki yurin mwet matu lom, nga ac oru sie sin wen nutum in tokosra, ac nga ac fah liyaung tokosrai lal in ku.+ 13 El pa mwet se su ac musai sie tempul nu sik, ac nga fah oru fita lal in leum ma pahtpat. 14 Nga fah papa tumal ac el fah wen nutik. El fin oru kutena ma sufal, nga ac fah kael oana sie papa su kai tulik natul.+ 15 Tusruktu nga ac fah tia tulokinya kasru luk nu sel oana nga tuh oru nu sel Saul, su nga sisella tuh kom in tokosrala. 16 Ac fah oasr tulik nutum in fwil nukewa, ac nga ac fah oru tuh tokosrai lom in oan ma pahtpat. Ac fah wangin saflaiyen tokosrai lom nwe tok.’ ”+\n17 Nathan el fahkang nu sel David ma nukewa ma God El akkalemye nu sel.\nPre In Sang Kulo Lal David\n(Sie Chronicle 17:16–27)\n18 Na Tokosra David el som nu in Lohm Nuknuk sin LEUM GOD, ac el muta nu ten ac pre, “O LEUM GOD Fulatlana, nga ac sou luk arulana kupansuwol ke ma kom oru nu sesr tari. 19 Ac inge kom sifilpa oru yohk liki. LEUM GOD Fulatlana, kom orek wulela pac tari ke tulik nutik nwe ke yac yac fahsru. Ac kom oru tuh sie mwet in ku in liye ma inge, O LEUM GOD Fulatlana! 20 Mea pac nga ku in fahk nu sum! Kom eteyu, mwet kulansap lom. 21 Ma inge nukewa orek ke sripen lungse lom ac oakwuk lom. Kom orala ma yohk inge nukewa tuh in mwe luti nu sik. 22 Fuka yokiyen fulat lom, LEUM GOD Fulatlana! Wangin sie oana kom. Kut nuna etu oemeet me lah kom mukefanna pa God. 23 Wangin pac sie mutunfacl fin faclu oana Israel, su kom molelosla liki kohs lalos tuh elos in mwet lom sifacna. Orekma yohk ac wolana su kom oru nu selos ah, oru tuh pwengpeng lom in fahsrelik nu yen nukewa faclu. Kom tuh lusak mutunfacl saya oayapa god lalos ye mutun mwet lom, aok, mwet su kom aksukosokyela liki facl Egypt tuh in ma lom.+ 24 Kom orala Israel in mwet lom ma pahtpat, ac kom, LEUM GOD, pa God lalos.\n25 “Inge, LEUM GOD, oru tuh wuleang se su kom wulela keik ac ke tulik nutik in akpwayeyuk nwe tok, ac oru oana ma kom fahk mu kom ac oru. 26 Pweng keim ac fah arulana yohk, ac mwet uh ac fah fahk nwe tok, ‘LEUM GOD Kulana, El God lun Israel.’ Ac kom fah karinganang tuh fita luk in leum in fwil nukewa. 27 LEUM GOD Kulana, God lun Israel! Nga pulaik in pre nu sum ouinge, mweyen kom akkalemye ma inge nukewa nu sik, mwet kulansap lom, ac kom fahk pac nu sik lah kom ac oru fwil nutik nukewa in tokosra.\n28 “Ac inge, LEUM GOD Fulatlana, kom pa God. Kom karinganang wuleang lom pacl nukewa, ac kom oru wuleang wolana se inge nu sik. 29 Nga siyuk sum in akinsewowoye fita luk, tuh elos in engankin lungkulang lom pacl e nukewa. LEUM GOD Fulatlana, kom pa orala wulela se inge, ac mwe akinsewowo lom ac fah oan fin fita luk ma pahtpat.”\n+ 7:12 Psa 89:3–4; 132:11; Jn 7:42; Orek 2:30 + 7:14 Psa 89:26–27; 2 Cor 6:18; Heb 1:5 + 7:16 Psa 89:36–37 + 7:23 Dut 4:34


Friday 98/26) Sifac: Luhngse ac Ma Sap Uh - Word Of Knowledge | USA\nSifac: Luhngse ac Ma Sap Uh\nMwe Read: 1 John 3:4-11\nKulo kaksakin LEUM GOD ke moul lasr ac paing mwet nukewa. Ke letter lal John el fahk lah kut lungse, mweyen God El lungse kut meet (1 John 4:19). El akkalemye pac lah kut in lungse sie sin sie mweyen lungse uh ma sin God me (1 John 4:7). Nimet kowos lungse faclu, ku kutena ma lun faclu. Kowos fin lungse faclu, kowos tia lungse Papa (1 John 2:15).\nLungse el mongfisrasr ac kulang; lungse el tia sok, lungse el tia sifacna konkin, el tia inse fulat; lungse el tia oru ma sufal, el tia nunku kacl sifacna, el tia sa in mulat, el tia oakla ma koluk orek nu sel. Lungse el tiana fuhleak; el lulalfongi ac finsrak ac muteng in pacl nukewa. Lungse el tiacna wanginla (1 Corinth 13:4-8a). Wangin sangen in lungse. Lungse pwaye uh lusak sangen nukewa lasr uh. Ke ma inge lungse el tia oan fonla in kutena mwet ma sangeng uh, mweyen sangen el ma wien akkeok uh (1 John 4:18).\nLungse pa yohk sripac emeet ke ma nukewa kut oru. God El lungse kut nukewa oru El supama Wen sefanna natul in misa ac moulyak ac elah ma koluk lasr. Facluc se inge seseslah ke lohsr. Kalem se ma kut nukewa enenu uh tuku Yurin God mukena, ke Wen natul Jesus Christ. Wangin kalem kuh lungse facluc se inge ku in use nusesr. Mwe asor mukena pa kut ac eis ke sripen sin nature se kut nukewa puctat yang nuke. Ke Adam ac Eve seakos ma God El sapkin kut nukewa tufaclac liki akwuk suwos Lun God.\nPweng Wo tuku ke Wen natul in sifil aksuwusyekut lac nukewa kuh moli kut lac liki sin nature se lasr inge, ke sripen lungse yohk Lal. Mwet nukewa orekma koluk, ac elos nukewa tia sun lupan wolana se ma God El akoo nu selos (Rom 3:23). Kut enenu in sifil akesmakinyekut lah molin ma koluk pa misa; a mwe kite lun God pa moul ma pahtpat yurin Christ Jesus Leum lasr (Rome 6:23).\nMwe lutlut se inge sifil kalweni lungse se inge suh God mukena pa ku in use nusesr ke (v11): pa inge mwe luti su kowos lohng ke mutawauk me: kut enenu in lungse sie sin sie. Kut enenu in akolla in pacl nukewa in lungse ac nunakmunas nusin mwet suh oru ma koluk lain kut oana ke kalyeiyuk Jesus Christ na ne ke El acnwuki. Akwuk lun God uh akwuki ke lungse kawil Lal nusesr kewa.\nKut mwet lulalfongi uh enenu na in akolla in folokin ma orek koluk nusesr ke lungse. Wangin sripen moul lasr efin wangin lungse kac. Kut nukewa fototo lac ac enenu na God in moul lasr. Jesus el fahk, “Nga fahk na pwaye nu sum: sie mwet el fin tia sifil isusla, el koflana liye Tokosrai lun God (John 3:3). Kalem tuku mukena ke pacl se kut sifil isuslac ac e kalem ke fahko lun Ngun pa lungse, engan, misla, mongfisrasr, kulang, orekma wo, oaru, pusisel, sifacna leum fac, (Gal 5:22-23).\nKulo kaksakin LEUM GOD lasr ke lung kulacng yohk Lal ac sifil paing mwet nukewa. God bless!\nPrevPreviousMonday (8/22) Sifac: Moniuck ac Ma Sap\nNextTuesday (8/23) Sifac: Ahkosten ac Ma SapNext


Sie Chronicle 7 - BIBLE MUTAL\nSie Chronicle 7\n1Oasr wen akosr natul Issachar: elos pa Tola, Puah, Jashub, ac Shimron.\n2Oasr wen onkosr natul Tola: elos pa Uzzi, Rephaiah, Jeriel, Jahmai, Ibsam, ac Shemuel. Elos inge sifen kais sie sou in sou lulap lal Tola, ac elos mwet mweun pwengpeng. In wel lal Tokosra David ah, pisalos oasr ke longoul luo tausin onfoko.\n3Oasr wen sefanna natul Uzzi: inel pa Izrahiah. Izrahiah ac wen akosr natul inge: Michael, Obadiah, Joel, ac Isshiah, elos kewa sifen kais sie sou.\n4Ke sripen pus mutan kialos ac tulik natulos, oru elos mukena ku in srukak pisen mwet mweun tolngoul onkosr tausin.\n5In ma simusla ke sou nukewa in sruf lal Issachar, oasr mukul oalngoul itkosr tausin su fal matwalos ac akola in wi mweun.\n6Oasr wen tolu natul Benjamin: elos pa Bela, Becher, ac Jediael.\n7Oasr wen limekosr natul Bela: elos pa Ezbon, Uzzi, Uzziel, Jerimoth, ac Iri. Elos sifen sou in sou lulap lalos, ac elos mwet mweun pwengpeng. Oasr longoul luo tausin tolngoul akosr mukul inmasrlolos su fal matwalos ac akola in wi mweun.\n8Oasr wen eu natul Becher: elos pa Zemirah, Joash, Eliezer, Eleoenai, Omri, Jeremoth, Abijah, Anathoth, ac Alemeth.\n9In ma simusla ke sou lalos, oasr mukul longoul tausin luofoko inmasrlolos su fal matwalos ac akola in wi mweun.\n10Oasr wen sefanna natul Jediael: el pa Bilhan. Oasr wen itkosr natul Bilhan: elos pa Jeush, Benjamin, Ehud, Chenaanah, Zethan, Tarshish, ac Ahishahar.\n11Elos sifen sou lalos in sou lulap lalos uh, oayapa elos mwet mweun pwengpeng. Oasr mukul singoul itkosr tausin luofoko inmasrlolos su fal matwalos ac akola in wi mweun.\n12Shuppim ac Huppim eltal ma pac in sruf se inge. Oasr wen sefanna natul Dan: el pa Hushim.\n13Oasr wen akosr natul Naphtali: elos pa Jahziel, Guni, Jezer, ac Shallum. (Elos tuku kacl Bilhah me.)\n14Oasr wen luo natul Manasseh sin mutan kulansap se kial, su sie mutan Aram: elos pa Ariel ac Machir. Machir pa papa tumal Gilead.\n15Machir el konauk sie mutan kial Huppim ac sie kial Shuppim. Inen tamtael se lal Machir pa Maacah. Inen wen se akluo natul Machir pa Zelophehad, a tulik mutan na pa natul Zelophehad.\n16Maacah, mutan kial Machir, el oswela wen luo, ac eltal sang inelos Peresh ac Sheresh. Oasr wen luo natul Peresh: elos pa Ulam ac Rakem,\n17na oasr wen se natul Ulam, su inel pa Bedan. Mwet inge nukewa ma in fwil natul Gilead, wen natul Machir, su wen natul Manasseh.\n18Oasr wen tolu natul Hammolecheth, tamtael lal Gilead: elos pa Ishod, Abiezer, ac Mahlah.\n19(Oasr wen akosr natul Shemida: elos pa Ahian, Shechem, Likhi, ac Aniam.)\n20Pa inge fwil natul Ephraim, fwil nu ke fwil: Shuthelah, Bered, Tahath, Eleadah, Tahath,\n21Zabad, Shuthelah. Oasr wen luo pac natul Ephraim sayal Shuthelah: elos pa Ezer ac Elead. Anwuki eltal ke sripen eltal tuh srike in pisre kosro nutin mwet su muta in acn Gath meet lukelos.\n22Papa tumaltal, Ephraim, el tuh asor kaclos ke len na pus, ac sou lal elos tuku nu yorol in akwoyal.\n23Na el sifil utyak nu yurin mutan kial, ac el pitutuyak ac oswela sie wen. Eltal sang inel Beriah, ke sripen mwe lokoalok ma sikyak nu sin sou sac.\n24Oasr acn se natul Ephraim su inel pa Sheerah. El pa musaeak Beth Horon Ten ac Beth Horon Lucng, oayapa acn Uzzen Sheerah.\n25Oasr pac wen se natul Ephraim: inel pa Rephah. Pa inge inen mwet in fwil natul Rephah, su takla fwil nu ke fwil: Resheph, Telah, Tahan,\n26Ladan, Ammihud, Elishama,\n28Acn ma elos sruokya ac oakwuki we an pa: Bethel ac inkul nukewa ma oan raunela, fahla nwe Naaran nu kutulap, ac fahla nwe Gezer nu roto, wi inkul nukewa ma oan raunela Gezer. Oayapa acn Shechem ac acn Ayyah, ac inkul nukewa ma oan raunela.\n29Fwil natul Manasseh pa leum ke siti inge: Beth Shan, Taanach, Megiddo ac Dor, wi inkul ma oan raunela. Acn inge nukewa pa acn ma mwet in fwil natul Joseph, wen natul Jacob, elos muta we.\n30Pa inge inen mwet in fwil natul Asher. Oasr wen akosr natul: elos pa Imnah, Ishvah, Ishvi, ac Beriah. Oasr acn se pac natul, pa Serah.\n31Oasr wen luo natul Beriah: elos pa Heber ac Malchiel. (Malchiel pa musaeak siti se pangpang Birzaith.)\n32Oasr wen tolu natul Heber: elos pa Japhlet, Shomer, ac Hotham, ac oasr acn se pac natul, pa Shua.\n33Oayapa oasr wen tolu natul Japhlet: elos pa Pasach, Bimhal, ac Ashvath.\n34Oasr wen tolu natul Shomer, tamulel lal Japhlet: elos pa Rohgah, Jehubbah, ac Aram.\n35Oasr wen akosr natul Hotham, tamulel lal Japhlet: elos pa Zophah, Imna, Shelesh, ac Amal.\n36Inen mwet in fwil natul Zophah pa: Suah, Harnepher, Shual, Beri, Imrah,\n37Bezer, Hod, Shamma, Shilshah, Ithran, ac Beera.\n38Inen mwet in fwil natul Jether pa: Jephunneh, Pispa, ac Ara.\n39Inen mwet in fwil natul Ulla pa: Arah, Hanniel, ac Rizia.\n40Mwet ingan nukewa ma in fwil natul Asher. Elos sifen kais sie sou ac elos mwet mweun pwengpeng, oayapa elos mwet kol su eteyuk. Inmasrlon mwet in fwil natul Asher, oasr mukul longoul onkosr tausin su fal matwalos ac akola in wi mweun.\n< Sie Chronicle 6\nSie Chronicle 8 >